Кўчмас мулк бир давлат ташкилотидан бошқа бир давлат ташкилотига қандай берилади | NORMA.UZ\nВазирлар Маҳкамасининг 08.06.2021 йилдаги 355-сон қарори билан Республика кўчмас мулк объектларини бир давлат ташкилотидан бошқа бир давлат ташкилотига оператив бошқарув ҳуқуқи асосида беғараз бериш тартиби тўғрисидаги низом тасдиқланди.\nкўчмас мулк объектини бериш учун ҳужжаларни тайёрлаш;\nобъектни бериш бўйича қарор қабул қилиш;\nобъектни топшириш ва қабул қилиш ҳужжатларини расмийлаштириш.\nНизомга асосан, республика кўчмас мулк объектлари бир давлат ташкилотидан бошқа бир давлат ташкилотига тегишли кадастр ҳужжатлари мавжуд бўлган тақдирда (қурилиши тугалланмаган объектлар бундан мустасно), оператив бошқарув ҳуқуқи асосида беғараз берилади.\nРеспублика кўчмас мулк объектлари - давлат ташкилотига оператив бошқарув ҳуқуқи билан тегишли бўлган мулкий комплекс (корхона), бинолар ва иншоотлар, қурилиши тугалланмаган объектлар ва уларнинг қисмлари.\nҚўшимча равишда республика кўчмас мулк объектларини бир давлат ташкилотидан бошқа бир давлат ташкилотига оператив бошқарув ҳуқуқи асосида бериш учун Агентликка қуйидаги ҳужжатлар тақдим этилади:\nреспублика кўчмас мулкнинг бир давлат ташкилотидан бошқа бир давлат ташкилотига оператив бошқарув ҳуқуқи асосида беғараз берилиши тўғрисида Президентнинг ва (ёки) ҳукуматнинг тегишли топшириғи нусхаси (агар мавжуд бўлса);\nманфаатдор давлат ташкилотининг (топширувчи ва қабул қилувчи ташкилот юқори турувчи органларининг) кўчмас мулкни бериш тўғрисидаги келишилган таклифлари баён этилган мурожаатлари;\nманфаатдор давлат ташкилотининг (топширувчи ва қабул қилувчи ташкилот юқори турувчи органларининг) беғараз бериш тўғрисидаги келишилган таклифлари баён этилган мурожаатлари;\nҲужжат Қонун ҳужжатлари маълумотлари миллий базасида эълон қилинган ва 8.06.2021 йилдан кучга кирди.


Трамп Яқин Шарққа 120 минг ҳарбий жўнатилиши ҳақидаги хабарга изоҳ берди\n22:59 / 14.05.2019 12837\nАҚШ президенти Дональд Трамп Вашингтон Яқин Шарққа кўп сонли қўшинни жўнатишга тайёрлиги ҳақидаги хабарга изоҳ берди.\nАввалроқ The New York Times нашри Пентагон Эронга қаршилик кўрсатиш учун Яқин Шарққа 120 минг ҳарбий юбориш режасини тайёрлаганини маълум қилган. Нашр маълумотларига кўра, бу стратегияни Трампнинг миллий хавфсизлик бўйича маслаҳатчиси Жон Болтон бошчилигидаги кескин чоралар тарафдорлари – “қирғийлар” қўллаб-қувватлашган. Бироқ режа Эронга бостириб киришни кўзда тутмайди.\nТрампнинг айтишича, бу ёлғон хабар. У, шунингдек, бундай қадамга бориши мумкинлигини, лекин ҳозирча буни режалаштирмаганини қўшимча қилган.\n“Фикримча, бу fake news (ёлғон хабар), тушунарлими? Буни қилган бўлармидим? Шубҳасиз. Бироқ биз буни режалаштирмаганмиз. Умид қиламанки, режалаштиришимизга тўғри келмайди ҳам. Агар буни қилсак ҳам, биз кўпроқ қўшин жўнатамиз”, деб айтган Трамп журналистларга.\nАҚШ Украинанинг мудофаа соҳасига 250 млн доллар ажратади\nТрамп қайси ҳолатда Эрон билан уруш бўлиши мумкинлигини айтди


Ўзбекистон Ёзувчилар уюшмаси » Ҳарбий ватанпарварлик тадбири\nАсосий Янгиликлар Ҳарбий ватанпарварлик тадбири\nАндижондаги Заҳириддин Муҳаммад Бобур номидаги майдонда “Ким юртига содиқ бўлса – мендурман ўша!” шиори остида ўтказилаётган ҳарбий ватанпарварлик ойлиги доирасида анжуман ўтказилди.\nМингдан зиёд киши йиғилган анжуманни Андижон вилояти ҳокимининг ўринбосари, хотин-қизлар қўмитаси раиси Манзурахон Юнусова кириш сўзи билан очди. Ўзбекистон Республикаси Мудофаа вазирлиги масъул ходими, подполковник Сардорбек Қобулов тадбир қатнашчиларини байрам билан қутлади.\nМайдонга Жалолиддин Мангуберди, Соҳибқирон Амир Темур, Заҳириддин Муҳаммад Бобур сиймоларида тулпор минган аскарлар кириб келдилар ва даврани айланиб, авлодларга ватанпарварликка чорловчи сўзлар айтдилар.\nШундан сўнг Мудофаа вазирлиги ҳамда Миллий Гвардия ҳарбий қисмлари, Мудофаага кўмаклашувчи “Ватанпарвар” ташкилоти ва Андижон давлат университети, Андижон давлат тиббиёт институти, бошқа ташкилот, муассасаларнинг мудофаа гуруҳлари намойиши бўлди.\nБайрам шукуҳи ҳарбий қисмларда, олий, ўрта маҳсус ўқув юртларида, ташкилот ва муассасаларда ҳарбий чиқишлар, учрашувлар, танловлар тарзида давом этмоқда.\nТадбирларда вилоят ёзувчи ва шоирлари ҳам фаол иштирок этмоқдалар.


САЙЁР СУДЛАРНИНГ ҚАБУЛЛАРИ - Ўзбекистон овози газетаси\nБугун суд-ҳуқуқ тизимида амалга оширилаётган изчил ислоҳотлар, судларнинг фуқаролар мурожаатига муносабати ўзгараётгани кўпчиликни мамнун этмоқда. Айниқса, Президентнинг ўтган йил июль ойида қабул қилинган «Суд-ҳуқуқ тизимини янада такомиллаштириш ва суд ҳокимияти органларига ишончни ошириш чора-тадбирлари тўғрисида»ги фармони ижроси бўйича кенг кўламли ишлар амалга оширилмоқда. Ҳудудларда сайёр қабул ва сайёр судларнинг ташкил этилиши суд органлари фаолиятининг очиқ ва ошкоралигини таъминламоқда.\nБиргина жорий йилнинг февраль ойида Тошкент вилояти туманларида ўтказилган сайёр қабуллар натижасида кўплаб фуқароларнинг муаммолари ҳал этилди, керакли ўринда юридик йўл-йўриқ ва кўрсатмалар берилди.\nКуни кеча эса Тошкент вилояти, Чирчиқ шаҳар халқ қабулхонаси биносида Ўзбекистон Республикаси Олий суди раҳбарияти ва судъяларнинг сайёр қабули бўлиб ўтди. Қабулда Олий суднинг асосий таркиби бўлмиш Маъмурий, Иқтисодий, Жиноят ва Фуқаролик ишлари бўйича вилоят ва туманлараро суд раислари фуқароларни қабул қилди.\n— Фармонга асосланиб ўтказилган халқ қабулларида фуқаролар ўзларини қизиқтирган, қийнаётган саволларга жавоб ҳам олишмоқда. Бизга мурожаат қилаётганлар, асосан, якка тартибдаги тадбиркор, хусусий корхона раҳбарлари бўлиб, улар ҳуқуқий билими етарли бўлмагани сабабли турли муаммоларга дуч келишмоқда, — деди Чирчиқ туманлараро Иқтисодий суд раиси Ашурахон Ибрагимова.\nТадбир учун жиддий тайёргарлик кўрилгани, яратилган шароитлар қабулни кўнгилдагидек ўтказиш имконини берди. Қабулга келган бир онахон кўзларида ёш билан турганини кўрдик.\n— Мен Раъно Эргашоваман. 2014 йил ўғлим 97-модда 2-қисм «Б» банди билан судланиб, 23 йил озодликдан маҳрум этилган, — деди у. — Тўғри, у жиноят қилган, аммо 23 йил кўп муддат, шунинг учун белгиланган жазога енгиллик сўраб келдим. Ҳозирда ўғлим Қорақалпоғистоннинг Жасълиқ деган жойида жазони ўтамоқда. Қилган ишидан қаттиқ пушаймон. У 29 ёшда, умрининг энг гуллаган даврини панжара ортида ўтказмоқда. Мана бундай сайёр қабул кўнглимда яна умид учқунини уйғотди. Худо хоҳласа, ўзимга керак бўладиган ҳуқуқий маслаҳатлар оламан, деб келдим.\n— Ташкиллаштирилаётган сайёр қабуллардан асосий мақсад — фуқароларнинг узоғини яқин, оғирини енгил қилиш, — дейди Тошкент вилоят, Юқори Чирчиқ Маъмурий суд раиси Анварбек Аминов. — Қолаверса, аҳолига қабул қилинаётган қонун ва фармонларнинг туб моҳиятини тушунтириш, уларнинг ҳуқуқий маданиятини ривожлантириш билан бир қаторда муаммоларига ечим топишга қаратилган.\nБинобарин, бундай тадбирлар юртимиз аҳолисини ҳуқуқий онгини ўстириш, тушунмовчиликларга барҳам беришда муҳим аҳамият касб этади.\nУшбу қабул якунида жами 17 нафар фуқаро қабул қилиниб, мурожаатларнинг учтаси назорат тартибида кўриб чиқиш учун рўйхатга олинди. Қолган 14 таси бўйича ҳуқуқий маслаҳатлар берилди.\nЎзбекистон журналистика ва оммавий коммуникациялар университети талабалари.


Бош вазир муовини НКМК акцияларининг 10-15 фоизи сотилиши мумкинлигини билдирди\n08 декабр 2021, Тошкент вақти: 04:52\nЎзбекистон ҳукумати 2022 йилда Навоий кон-металлургия комбинати акцияларининг 10-15 фоизини сотиши мумкин. Бу ҳақда бош вазир ўринбосари, иқтисодий тараққиёт ва камбағалликни қисқартириш вазири Жамшид Қўчқоров 29 сентябрь куни Тошкентда ўтган “Ўзбекистон иқтисодий форуми” доирасида маълум қилган.\nМулозимга кўра, ҳукумат йилига 5 миллиард доллар даромад келтирадиган НКМКни тўлалигича хусусийлаштиришни режалаётгани йўқ.\n“2024 йилгача акцияларнинг кўпи билан 10−15 фоизини IPOга қўйишни режалаяпмиз. Бу борада якуний қарор давлат раҳбари томонидан қабул қилинади”, деган Ж. Қўчқоров.\nУнга кўра, НКМКда ҳозирда олтин ва уран ишлаб чиқариш бир-биридан ажратилган, ширкатнинг ўзи эса уч қисмга бўлинган.\nБош вазир ўринбосари ўз сўзида 2023 йилгача Ўзбекистонда “GM Uzbekistan” ҳамда давлат тасарруфидаги 10 та йирик корхона хусусийлаштирилишини қўшимча қилган.


Бутун дунёда коронавирусга чалинганлар сони 30 миллион кишидан ошди - Daryo\n11:57, 18.09.2020 17784\nБутун дунёда коронавирусга чалинганлар сони 30 миллион кишидан ошди\nБутун дунё бўйича COVID-19 коронавирус инфекцияси билан касалланганлар сони 30 миллион кишидан ошди. Бу ҳақда Жонс Ҳопкинс университети томонидан маълум қилинди.\nУниверситет маълумотларига кўра, бутун дунёда коронавирус инфекцияси билан касалланганлар сони 30 175 496 кишини ташкил қилмоқда. COVID-19 касаллиги оқибатида вафот этганларнинг сони эса 946 063 кишига етган. Дунё бўйича коронавирусга чалинганларнинг 20 527 308 нафари касалликдан тузалишга муваффақ бўлган.\nДунё мамлакатлари орасида коронавирус қайд этилган беморлар сони бўйича АҚШ етакчилик қилмоқда. Шу пайтга қадар АҚШда 6,6 миллиондан ортиқ кишига COVID-19 ташхиси қўйилган, 197 минг одам касаллик қурбонига айланган, 2,5 миллион бемор касалликдан тузалган.\nКасалланганлар сони бўйича кейинги ўринларни Ҳиндистон (5,1 миллион), Бразилия (4,4 миллион) ва Россия (1,085 миллион) эгаллаб турибди.\nЭслатиб ўтамиз, 13 сентябрь куни бир сутка ичида бутун дунёда коронавирус билан касалланганлар сони 307,9 минг кишига ошиб, коронавирус билан касалланишлар сони бўйича янги суткалик рекорд қайд этилганди.\nМавзуга доир: Бразилия президенти мамлакат коронавирусни енгганини маълум қилди\nМаълумот учун, дунёда коронавирусга чалинганлар сони 30 августда 25 миллиондан, 11 сентябрь куни 28 миллиондан, 14 сентябрь куни эса 29 миллион кишидан ошган.\n19:35, 29.09.2020 148743\n11:23, 27.09.2020 201385\n13:58, 21.09.2020 92596\n19:02 Бугун 1072\n18:50 Бугун 2301\n18:25 Бугун 3775\n18:03 Бугун 6474\n16:10, 27.11.2020 130319\n10:37, 28.11.2020 91850\n18:10, 27.11.2020 82202\n17:32, 28.11.2020 69292


Депутатлар томонидан ноқонуний қурилишларнинг олди олинди — Янгиликлар — Миллий тикланиш\nДепутатлар томонидан ноқонуний қурилишларнинг олди олинди\n11:37, 13 Iyul\nБугунги кунда бузилаётган уйлар, аҳоли томонидан ноқонуний эгаллаб олинган ерлар анчагина тортишувларга, муаммоларга, жиддий хавф-хатарга сабаб бўлаётгани энг кўп учрайдиган мавзуга айланиб қолди. Бироқ ўз ҳуқуқларини талаб қилишни билган кўпчилик аҳоли қатлами бугун вазифалари, бурчларини унутиб қўйишади. Сирдарёда келиб чиққан талофатлар, сув босган хонадонлар, уйсиз қолган одамларнинг кўз ёшлари баъзи бировларга сабоқ бўлмаган кўринади.\n«Миллий тикланиш» демократик партиясидан халқ депутатлари Наманган вилоят Кенгаши депутати Аҳмаджон Алоходжаев – шаҳар Кенгаши депутати С.Ғаппарова, Ғунча МФЙ раиси Б. Қориев, «Ҳуқуқ ҳимоясида» адвокатлик фирмаси бошқаруви ўринбосари А. Юсуповлар ҳамроҳлигида «28-Яккасада» сайлов округи аҳолисининг турмуш тарзи, муаммоларини ўргандилар.\nЎрганиш жараёнида депутатлар Шимолий Фарғона каналининг Ғунча МФЙ ҳудудидан ўтган қисмида хавфсизлик қоидаларига зид равишда ер қазиб ўзлаштирилганлиги, канал билан қазилган ергача атиги 8-10 метр масофа қолганлигига гувоҳ бўлишди. Аҳоли томонидан ўзбошимчалик билан симёғочларнинг таг қисмигача қазиш ишлари амалга оширилганлиги аниқланди.\nҲаттоки ҳеч қандай ҳужжатсиз ва рухсатсиз ерни кавлаб бетон қуйиш, уй-жойларни кенгайтириш ҳамда томорқа ишлари олиб борилганлиги кўриниб турибди. Ерга ноқонуний эгалик қилиш, ўзбошимчалик билан аҳолига хавф туғдирган ҳолда ер қазиб, белгиланмаган хавфли ҳудудгача бориш – эртага салбий оқибатларга, жиддий талофатларга олиб келмаслигига ким кафолат бера олади?!\nФарғона канали ҳудуддаги аҳоли яшаб турган жойнинг баландлик қисмидан ўтганлиги учун сув сизиб чиқишни бошласа, ҳудуд сув остида қолиб кетишига ким айбдор бўлади?! Ўзбошимчалик билан канал атрофигача ер қазиган нафс қулларими, вақтида тегишли жойни бохабар қилмаган, лоқайд аҳолими?! Биз эса айбни осонгина мутасаддиларга тўнкашга бинойидек ўрганиб қолдик.\nЎрганишлар юзасидан депутат Аҳмаджон Алоходжаев Норин-Сирдарё ирригация тизимлари ҳавза бошқармаси бошлиғи Фазлиддин Шариповга ҳамда Наманган вилоят ФВВ бошлиғи Қосимали Аҳмедовларга депутатлик сўрови юборди. Ва масалани тез кунларда ўрганиб, ечим топилишини таъминлашга бел боғлади.


«Вақт машинаси» рукни остидаги бугунги ҳикоямиз Россия истибдоди остидаги Туркистонда ижтимоий танглик ҳукмрон бўлган давр – ўтган аср бошларида янги замонавий мактаблар очиб, авлодларга тўғри йўлни кўрсатган илк муаллим Мунавварқори Абдурашидхон ҳаёти ва қисмати ҳақида.\nСовет даврида бу инсоннинг номини ҳам тилга олишга рухсат беришмасди. Хўш, нега, деган савол туғилади. Чунки авлодлар шу тариқа унинг миллатни ёруғликка етакловчи бир машъала бўлгани ва унинг кимлар томонидан сўндирилгани ҳақида билган бўлишарди.\nБу ҳақда эсламасликка интилишнинг яна бир сабаби шундаки, Мунавварқорининг қатл қилинишига сабабчи бўлганлар бугун ҳам улуғланмоқда, уларнинг издошлари ҳамон ҳокимиятнинг юксак поғоналарида иқтидорда қолишмоқда.\nМунавварқори Абдурашидхон ҳақида кўплаб мақолалар, асарлар ёзилган бўлса-да, унинг шонли ва фожеали ҳаёти ҳали ҳам яхши ўрганилмаган.\n«Элтуз» нашри ўзбекистонлик тарихчи Ихтиёр Эсонов мақолалари асосидаги иккинчи кўрсатувни тақдим этади.\nЖадидлар ҳаракати асосчиси\nМунавварқори Абдурашидхон 20-асрдаги ўзбек зиёлиларининг маънавий отаси, уларни улуғ ишларга илҳомлантирган устози ва таянчи бўлган.\nУ 1878 йилда Тошкент шаҳридаги Дархон маҳалласида зиёли ўқитувчи оиласида таваллуд топди. Эшонқули додхоҳ қўлида таҳсил олди. Кейин Бухородаги Мир Араб мадрасасида ўқиди.\nЎзи туғилиб ўсган Дархон маҳалласидаги масжидга имомлик қилди. Умуман олганда, Мунавварқори ҳар томонлама етук, ҳам дунёвий, ҳам диний билимларга эга бўлиб вояга етди.\nЎрта Осиёдаги жадидлар ҳаракати асосчиларидан бири бўлган Мунавварқори нафақат бу билимларнинг эгаси, балки олими, ижодкори ҳам эди.\nМунавварқори Абдурашидхон Турк ва Шарқ дунёси адабиёти билан бирга Ғарб дунёси адабиёти ва маданияти билан ҳам чуқур танишган дастлабки ўзбек зиёлиларидан бири эди.\nМунавварқори Абдурашидхон чор Россияси истибдодидан эзилаётган Туркистондаги умумий ҳолат кўламини бор бўйича ҳис қилган ва бунга қарши курашиш зарурлигини англаган миллатнинг дастлабки зиёлиларидан ҳам эди.\nЧиркин феодал тузумда ривожланмай қолиб кетган, устига-устак, Россия империяси мустамлакасига айланган миллатни қутқариш чорасини излаган зиёлиларимиз дарғаларидан бири ҳам айнан Мунавварқори бўлади.\nМунавварқори Туркистонни истиқлолга, ҳурриятга олиб чиқиш учун энг аввало таълим тизимини мутлақо ўзгартириш ва оммага билим етказиш зарурлигини англайди.\nШу мақсадни кўзлаб у 1901 йилда ўз уйида янги услубдаги, яъни европача жадидлар услубидаги мактабни очади.\nБу мактабда ўқитиш услублари ўша давр эски мактабларидагидан мутлақо фарқ қилар, Европадаги замонавий дунё тамойилларига мослаштирилган эди.\nАммо энг муҳим хусусияти – у ерда, дин ва қадриятларни сақлаган ҳолда миллат анъаналари асосида таълим бериш кўзда тутилганди. Бу миллат таълимини модернизация қилиш ҳам эди аслида.\nКейинчалик бундай мактаблар бошқа жойларда ҳам очилади. Улардан нафақат юқори билим ва малакаларга эга бўлган шахслар, балки миллат, жамият муаммоларини англайдиган ва уларни бартараф этиш йўлларини тушунадиган шахслар етишиб чиқади.\nБу йўлда кураш бошлаган Мунавварқори Абдурашидхон ўзи очган мактаб учун янги ўқув дастурларини ҳам яратишни кўзлайди. Шу асосда дастлабки жадидлар ўқув дастури – “Биринчи муаллим”ни ишлаб чиқади.\nМазкур қўлланма ўша давр таълимидаги ҳақиқий инқилобий ўзгариш ясаган эди. Дастурда Мунавварқори грамматика, алифбо ўқитилиши услубларини ёритганди.\nБироздан кейин Мунавварқори иккинчи услубий дастур – “Иккинчи муаллим”ни яратди. Бу дастурда у ўқувчига хат ёзиш, ўқиш услубларидан ташқари, оилавий муносабатлар, одоб-ахлоқ, этика нормалари қандай бўлиши кераклигини тушунтиради.\nБуюк аждодимиз фақат шу дастурлар билангина чегараланиб қолмайди. У шунингдек, математика фани учун ўқув қўлланмаси ёзади. Диний таълим учун эса “Тажвид ал Қуръон” асарини яратади. География ва ижтимоий-табиий фанларга дастур сифатида “Ер майдони” ўқув қўлланмасини ишлаб чиқади ва нашр қилдиради.\nҲамза, Элбек, Ойбек, Акмал Икромов, Абдулхай Тожиев, Салимхон Тиллахонов, Қаюм Рамазон, Баҳром Ҳайдарий, Маннон Уйғур ва миллатнинг бошқа кўплаб фан, адабиёт, санъат, сиёсат арбоблари айнан Мунавварқори Абдурашидхоннинг янги услубида ўқиб таълим олишган, етук шахсларга айланишган.\nАфсуски, Мунавварқори шогирдларининг кўпчилиги ўз устозларининг азиз номини тиклашда бирор тайинли иш қила олишмади. Чунки совет мафкураси, совет сиёсати шу даражада қўрқинчли ва даҳшатли эди.\nЖамғарма ва миллий матбуот тамал тоши\nМунавварқори 1909 йилда “Хайрия жамияти” уюшмасини тузади. Бу ҳозирги таълим ва фанни ривожлантиришга йўналтирилган жамғармаларга ўхшаш тузилма эди.\nМунавварқорининг мақсади янги услубдаги мактабларни кўпайтириш ва онгли, дунёқараши кенг миллат фарзандларини тезроқ кўпайтириш бўлганди.\nАфсус, жадидчилик Ўрта Осиёга, умуман, туркий дунёга жуда кеч кириб келган эди.\nБу ҳаракатлар аввалроқ шаклланганида эди, эҳтимол Ўрта Осиё, туркийлар тарихи бутунлай бошқача кўринишда бўларди.\nМунавварқори ва бошқа зиёлилар бу ислоҳотларда жуда кеч қолишганини яхши тушунишарди.\nШунинг учун ҳам улар шошаётган эдилар. Мунаввар қори шахсан бош бўлиб жадидлар ҳаракатини бирлаштирувчи “Турон” жамиятини тузди. 1906 йилда “Хуршид” газетасини нашр қилдирди. 1907 йил у “Нажот”, “Кенгаш” газеталарига муҳаррир бўлди.\nЛекин ҳақиқий шуҳрат унга 1914 йилнинг 4 апрелида асос солинган “Садойи Туркистон” газетаси билан келган эди.\n«Садои Туркистон» – жадидларнинг ижтимоий-сиёсий, адабий бадиий газетаси бўлиб унга Убайдуллахўжа Асадуллахўжаев муҳаррирлик қилган. Ҳафтада бир марта 4 саҳифада босилган.\nТарих фанлари магистри Наргиза Тўраеванинг тадқиқотларига кўра, Мунавварқори Абдурашидхон, Абдулла Авлоний, Абдурауф Музаффаров биргаликда газета ўзагини ташкил қилишган. Газета қиёфасини белгилайдиган асосий мақолаларни ҳам шулар ёзишган.\n«Садои Туркистон» юртпарварлик, миллатпарварлик, маърифатпарварлик каби олижаноб ғояларни изчил тарғиб қилган, Туркистон истиқлоли ва истиқболининг маънавий-ахлоқий негизларига дахлдор муаммоларни дадил кўтариб чиққан.\n«Садои Туркистон» ўша даврдаги миллий матбуот нашрлари сафида олдинги ўринда туради. Газета фаолияти моддий қийинчиликлар туфайли тўхтаган (жами 66 сони чиққан).\nИлк ўзбек театри ва “Турк ўчоғи” жамияти\nМунавварқори нафақат мамлакатдаги таълим ва илм-фан соҳасида, балки ўзбек санъати, маданияти, сиёсати тарихида ҳам ўчмас из қолдирган.\nХусусан, ўзбек театрини ташкил қилган инсонлардан бири ҳам айнан Мунавварқори ҳисобланади.\nАйнан унинг саъй-ҳаракатлари натижаси бўлган, драматург Абдулла Авлоний бошчилигида тузилган “Турон” труппаси 1913 йилдан 1924 йилгача фаолият юритган.\nИжодий гуруҳнинг ташкилий ва тарғибот ишларида Мунавварқори Абдурашидхоннинг ўзи ҳам фаол иштирок этади. Труппанинг илк спектакли 1913 йилнинг 8 августида Шайх Хованд Тоҳур боғида «Томоша кечаси” сифатида ўтказилади. Қайд этиш керакки, ўша пайтда Туркистон ўлкасининг бошқа биронта шаҳрида миллий театр жамоаси йўқ эди.\nБольшевиклар туркий халқлар кўзини очиш воситаси эканини билиб, кейинчалик бу труппани йўқ қилади ва ўз мафкурасини тараннум этувчи театрга айлантиради.\nМунавварқори 1917 йилги инқилобларни зўр ҳаяжон ва катта умид билан кутиб олади. У февраль инқилобидан кейин бутун Марказий Осиё халқларини бирлашишга, Туркистон демократик халқ республикасини тузишгачақиради, шу ғояни тинмай илгари суради.\nТуркистон, Қўқон мухториятини қўллаб-қувватлайди. 1918 йилда барча зиёлилар ва сиёсий арбоблар уни бир овоздан Туркистон давлат университетига ректор қилиб сайлашади.\n1918 йил Мунавварқори “Турк ўчоғи” илмий-маърифий жамиятига асос солади. У Туркистон халқларини мустақил, ўз давлатларининг эгаси сифатида кўрмоқчи эди.\nҚатағонларнинг бошланиши ва яширин фаолият\nАфсуски, большевикларнинг қўли баланд келди. Ҳали эндигина ўсиб келаётган ниҳол мисоли бўлган жадидлар ҳаракати ўзининг яратилиш давридаёқ мағлубиятга учрайди. Агар унинг ривожланишига бир оз муддат берилганида эди, у қудратли эманга айланар ва ҳеч қандай большевиклар болтаси уни чопиб қулата олмасди.\nТуркистон озодлик ҳаракати мағлубиятга учрай бошлагач, 1917-20 йилларда Мунавварқори “Миллий иттиҳод”, “Миллий истиқлол” каби яширин жамиятлар тузади ва уларни бошқаради.\nМунавварқоридан ташқари, тарихчи Ихтиёр Эсонов ўрганган манбаларида кўрсатилишича, яширин жамиятлар фаолиятида Ашурали Зоҳирий, Убайдуллахўжа Асадуллахўжаев, Саид Аҳрорий ва бошқалар муҳим роль ўйнашган.\nКейин большевиклар қатағонлари бошланади. Улар ҳокимият тепасига келганидаёқ бошланган қатағонларнинг дастлабки тўлқини даҳшатли эди.\nМунавварқори ўзининг мустақиллик ғояларидан бир қадам ҳам чекинмагани боис, қатағоннинг илк қурбонларидан бўлди. Зеро, большевиклар унинг қиёфасида улкан хавфни кўргандилар.\nШунинг учун у 1937 йилда, яъни қатағонларнинг иккинчи тўлқини чоғида эмас, 1929 йилдаёқ ҳибсга олинган ва икки йил НКВД зиндонларида тергов қилинган.\nУни НКВД жаллодлари не кўйга солишгани номаълум. Аммо 1931 йил Москвадаги тергов изоляторида Мунавварқори Абдурашидхон отиб ўлдирилгани маълум. Халқимизнинг буюк фарзанди Мунавварқори Москвадаги Ваганкова қабристонига дафн этилган.\nНима учун большевиклар унинг жасадини ҳам бошқа ўзбек зиёлилариники каби номаълум жойларга кўмиб юбормаган экан, деб ўйлаб қоламан.\nБалки бу уларнинг бундай улуғвор билим эгасини, ўз халқи бахт-саодати, келажаги учун курашган толмас курашчининг иродасини бука олмаганидандир.\nЭҳтимол, қатл этилган Мунавварқорининг рус тупроғида инсоний дафн этилиши, отилган куни унинг яқинида бўлган шахслар қўлидан келган энг сўнгги ирода, ҳурмат белгисидир.\nБатракдан чиққан саркотиб\nАйнан Мунавварқори ҳибсга олиниб, отилиб кетган даврда яна бир ўзбек “қаҳрамони” Усмон Юсуповнинг сиёсий карьераси юксалмоқда эди. Бу мутлақо тасодиф эмас эди, албатта.\nЎрта Осиёдаги жадидлар ва Туркистон озодлиги ҳаракатида бўлган зиёлилар қатламига қарши курашда биргина рус тилида гапирувчи инқилобчилар ва мафкурачиларнинг ўзи камлик қиларди.\nБуни большевиклар яхши тушунардилар. Маҳаллий аҳоли орасидан большевикларга ва уларнинг мафкурасига қулдай хизмат қиладиган намоёндалар керак эди.\nБольшевиклар ўзлари томонга ўтган Файзулла Хўжаев, Акмал Икромов каби асли жадид ва аксарият Мунавварқори издошлари бўлган шахсларга барибир тўлиқ ишонмасдилар. Кейинчалик қатағонларда бу ўз исботини ҳам топади.\n1927 йилдан кейин ҳокимиятни тўлиқ қўлга олган Сталин ва большевиклар элитаси учун фақат совет мафкурасига садоқатли, ўл деса ўлиб, от деса отадиган манқурт, лекин лидерлик қобилияти бор кадрлар керак эди.\nУсмон Юсупов Сталинбоп айнан шундай кадрлардан бири эди. Агар уни кашф қилишмаганида, барибир миллат ичидан шунга ўхшаган бошқаси топилиши аниқ эди.\nУсмон Юсупов 1901 йилнинг 1 мартида Фарғона водийсининг Марғилон уезди Кафтархона қишлоғида камбағал батрак оиласида туғилган.\nБолалиги моддий етишмовчилик ва машаққатли меҳнат остида ўтган Усмон Юсуповнинг кўнгли бойлар ва зиёлиларга қарши нафрат билан тўлиб тошган эди.\nЭҳтимол Усмон Юсуповга ўхшаган ёшлар ҳам ўз даврида жадидлар мактабларида ўқиганларида эди, большевиклар ўзбек халқи ичидан бундай жаллодларини ярата олмаган бўлар эдилар.\nЭҳтимол Туркистон халқлари узоқ йиллар кечирган уқубатлар бахтсиз болаликнинг уни етиштирган жамиятга қарши аччиқ мевалари ҳамдир.\nБироқ Юсупов тарафдорлари унинг меҳнаткаш, ажойиб ташкилотчи раҳбар бўлганини иддао қилишади. Бу ҳақ гап.\nЮсупов 1918 йили пахта тозалаш заводига ишчи бўлиб жойлашади. Заводда у партия ташкилоти ишларида фаол қатнашиб, кўзга кўриниб қолади. Йигитчада бошқарувчанлик ва талабчанлик хусусиятлари яққол сезиларди.\n1926 йилда у Тошкент округи касаба уюшмаларига раис бўлиб сайланади. 1928 йилдан Тошкент округи коммунистик (большевиклар) партияси бўлими котиби. 1929 йилдан Ўзбекистон КП(б)си қўмитаси котиби, 1931 йилдан ВЦСПС Ўрта Осиё бюроси раиси бўлади.\n1936 йилдан Ўзбекистон ССР озиқ-овқат саноати халқ комиссари. 1937 йилдан то 1950 йилгача Ўзбекистон ССР Компартияси марказқўмининг биринчи котиби, яъни республика раҳбари, тўғрироғи, Кремль ноиби этиб тайинланади.\nУсмон Юсупов Сталин ўлимидан 10 кун ўтгач Ўзбекистон марказқўми саркотиби лавозимидан бўшатилади.\n1950 йилдан 1953 йилнинг 15 мартигача СССР пахтачилик вазирлигининг биринчи вазири бўлган.\nCталиннинг садоқатли қули\nХўш, минглаб бегуноҳ инсонлар, миллат ойдинлари, зиёлилар, сиёсатчиларни аёвсиз қатл қилдирган Иосиф Виссарионович Сталин Усмон Юсуповга нисбатан узоқ йиллар нега бунчалик марҳамат кўрсатди?\nБу саволнинг жавоби оддий – Усмон Юсупов Сталиннинг садоқатли қули, Ўрта Осиёдаги энг ишонган вакили, севимли шогирди эди.\nБежиз Усмон Юсуповга 1937 йилнинг 30 июлида НКВДнинг 00447-сон қарори билан махсус учлик (особая тройка) гуруҳига бошчилик қилиш топширилмаганди.\nАйнан шу учлик халқнинг энг яхши қатламини – жадидларни ва бошқа зиёлиларни оммавий қатағон қилишда бош-қош бўлган.\nҚодирий, Фитрат, Чўлпон, Усмон Носирларни ўлимга буюрган манфур учликка Юсупов раҳбарлик қилган.\nЯнада ачинарли жиҳати ўзбек жамиятининг мана шу қотилларга ҳалиям эҳтиром, ҳурмат бажо келтириб юрганидир. Бу одамнинг номини улуғлаш шаҳид кетган жадидлар, миллат ойдинлари, қолаверса, қатағонга учраган миллионлар руҳига ҳақоратдир.\nУсмон Юсуповнинг қатағонларидан зада бўлганлар Кремлга имзосиз хат юборишади. Балки бу ҳам манфур тузумнинг бир найрангидир. Чунки 1946 йили Сталин Кремлда Усмон Юсуповни шахсан ўзи Сиёсий бюро аъзолари олдида тергов қилади.\nУнинг тақдири қил устида турганди. Зеро, бу манфур тузум ўзининг итдай садоқатли мулозимларини ҳам, содиқ хизматкорларини ҳам аямаслиги аниқ эди.\nБироқ Усмон Юсуповнинг ёнини олган Марказқўм котиби Патоличев уни Сталин қаҳридан қутқариб қолади.\nАслида большевиклар Ўрта Осиёдан келган дунёқараши нисбатан тор бу пахтакорга паст назар билан қарардилар ва Сталиннинг бу эркатойига унчалик ишонишмасди.\nСталин ўлимидан ўн кун ҳам ўтмай унинг Кремль олимпидан тепиб юборилишига ҳам эҳтимол сабаб шудир. Хрушчёвнинг роли катта бўлса керак.\nЎзбекистонга қайтган Усмон Юсупов 1955 йилгача Ўзбекистон ССР Вазирлар кенгаши раиси лавозимини эгаллаб келади. Хрушчёв ҳокимияти кучайгач эса у Тошкент вилояти Боёвут тумани (ҳозирги Сирдарё вилояти)даги 4-совхозга директор қилиб жўнатилади.\nБир пайтлар Ўзбекистонни бошқарган, СССР вазирларидан бири, СССР Олий Совети президиуми аъзоси бўлган одамнинг чекка бир совхозга бадарға қилиниши кимга керак бўлган экан?\nУсмон Юсупов 1959 йилда нафақага чиқарилади. Аммо бу серғайрат одам 1962 йилда яна раҳбарликка қайтиб, Янгийўл туманидаги “Халқобод” комбинати директори лавозимига ўтади.\nУсмон Юсупов 1966 йил 7 май куни Янгийўлда ўлган, Тошкентдаги Чиғатой қабристонига дафн этилган.\nҲозир ҳам Усмон Юсупов хотирасини улуғламоқчи бўлаётганларга яна бир эслатма.\nУсмон Юсупов 6 та Ленин ордени, 1 та “Қизил байроқ” ордени, “Фахрий белги” нишони ва коммунистик партия кашф қилган бошқа кўплаб мукофотлар эгасидир.\nЭнг даҳшатлиси, ана шу мукофотларнинг бир қисми унга миллат ойдинларимизни йўқ қилиб, маҳв этгани учун, қолган қисми эса ўзбек халқини қизил империя манфаати йўлида қулларча ишлатгани учун берилган.\ndata-title="Мунавварқори. Миллат машъаласининг сўндирилиши" data-description="<!-- wp:paragraph --> <p>"Вақт машинаси" рукни остидаги бугунги ҳикоямиз Россия истибдоди остидаги Туркистонда ижтимоий танглик ҳукмрон бўлган давр - ўтган ..." data-image="https://eltuz.com/wp-content/uploads/2020/03/VM3-scaled.jpg" data-url="https://eltuz.com/video/213458/" data-services="facebook,odnoklassniki,twitter,telegram" data-counter="ig">\nМирзиëевни кузатгани иддао қилинган ДХХ ходими қамоққа олинди\nДавлат хавфсизлик хизматининг 7-бўлинмаси собиқ тезкор ходими Шерзод Ҳаитов декабрь ойининг биринчи ярмида ДХХ ходимлари томонидан ҳибсга олинди. Бу ...\n«Йўқолган эшагимни топишга ёрдам берсангиз…»


ЎзА - ОРИЯТ ҚЎРҒОНИДАГИ АЙТИМЛАР...\n12.01.2019 10:39 Чоп этиш версияси\nОРИЯТ ҚЎРҒОНИДАГИ АЙТИМЛАР...\nҲар бир умр қимматли. Ўз ҳолича инсониятнинг юксалишига хизмат қилади. Баъзан ҳаёт оралаб, ўйга толасан. Нега ундай ё бундай деган саволлар хаёлингда гир айланади. Бирни кўриб шукр қил, мингни кўриб фикр қил, деган нақл ёдга тушади. Тўғри, ҳеч кимнинг хато ва камчиликлардан холилиги кафолатланмаган. Лекин кўра била туриб, уст-устига кечирилмас хатони такрорлаш жиддий муаммоларни келтириб чиқаради. Айниқса, ҳаёт-мамот масаласида бўлса.\nИшонинг, оила — биз ўйлаётгандан ҳам улуғроқ неъмат. Инсониятнинг барча муваффақият сири ҳам айнан оилададир. Дунё тамаддунига хизмат қилган жуда кўплаб зотларнинг шаклланишида мўъжаз оила улғайиш қўрғони вазифасини бажарганлигини биров инкор этолмайди. Оилани асраш борасида юртимизда амалий ишлар тизимли йўлга қўйилган. Шундай бўлса-да, бугунги кунда оилавий ажримлар Ўзбекистон ҳукумати олдида турган энг йирик масалалардан бири бўлиб қолмоқда.\nЭътиборингизни бир нарсага қаратайлик-а?! Шириндан-ширин аҳду паймонлар билан қурилаётган юз оиладан сал кам қирқ-элликтасининг қулаб тушгани, дарз кетгани сабаби нимада? Нега шундай бўлмоқда? Биламан, сиз ҳам менга ўхшаб бир-биридан қолишмайдиган даражада ночор важларни санаётган бўлсангиз кераг-ов! Лекин... Арзирли сабабми улар: менимча йўқ. Боғланган ришталарнинг узилиши учун жиддий нуқсонлар бўлиши шарт. Ёши улуғлардан эшитганим бор: агар бир оила парчаланиб, хотинини талоқ қилганида, у ҳақли бўлган тақдирда ҳам Яратганнинг арши аълоси зир титрар экан. Ҳуда-беҳуда ажраб кетаверишни эса ҳамма ҳамиша қоралаган. Айниқса, шарқ мамлакатларида. Бизнинг номус-орли аждодларимиз ҳам бунга тиш-тирноғи билан қарши турган, албатта. Яқин-яқингача қизи эрдан қайтиб келган оила аъзолари кўчада бош кўтариб юролмасди. Агар бу ажрашишга эр сабаб бўлса, ушбу оиланинг кейинги фарзандларига ҳам таъсир қилар, тенгларини топишда жуда қийналишарди. Уларни таниган ҳеч бир оила қиз бермас, қизини келин қилмас эди. Шунданми, кимнингдир келини кетиб қолибди ёки қизи қайтиб келибди деган гапни эшита туриб, бир сесканиб тушардик. Бугун-чи?! Уф-ф-ф... Бирон сўз айтишга тилим бормайди. Эссиз-а, дейишдан ўзга чора тополмайман.\nМашҳур “Келинлар қўзғолони” спекталида таъкидланганидек, буни кўрса, ё эшитса аждодларимиз гўрида тикка туради. Наҳотки, шулар бизнинг авлодлар бўлса-я, деб ҳайратдан лол қотиши тайин.\nЭнди сабабларга қайтсак. Чиндан ҳам муаммо нимада? Келинг, ўзим гувоҳи бўлган воқеалар орқали изоҳлашга уринаман.\nБир яқинроқ танишим, қадрдон деса ҳам бўлаверадиган киши ҳақида. У хорижий тилларни мукаммал билади. Бир эмас, бир нечта давлатда ўқиб, илм олиб, йўл-йўлакай ўзига жуфт танлаб қайтди. Тўй бўлди. Икки ёш яна нуфузли олийгоҳда таҳсилни давом эттириш учун ўша олис юртга йўл олишди. Ота-оналар яккаю ягона фарзандлари бўлган бу икки ёшни бир амаллаб гарчи кўзлари қиймаса-да, келинининг сўзи ерда қолмаслиги учун жўнатишди. Орадан бир йил ўтиб-ўтмай куёвбола интернетдаги манзилимга қолдирган шум хабарга кўзим тушди. Очиғи, хабарни ўқиб, э, садқаи эркак дедим. Нимамиш хотин ўлгур бошқасини севиб қолганмиш. Ё тавба! Охир-замон бўлгани шу бўлса кераг-ов, дедим ўзимга ўзим. Бир фурсат ўтмай эр тушмагур чамадонини қўлтиқлаб қайтиб ҳам келди. Ҳа, нима гап десам, ўзини бечорадан-бечорага солиб дардини дастурхон қилди, денг. Бундай дўстим борлиги учун ўзимдан нафратланиб кетдим. Ахир, қани эркакнинг ўрни: гаҳ деса қўнмайдими қўлга, хотин дегани. Лоақал, эъзозу ҳурмат учун. Қўрқишини назарда тутганим йўқ. Балки, қўрққани ҳам яхшидир. Аввало Ҳақдан. Ўша биз биладиган мултфильм қаҳрамони айтганидек, “қўрқса ҳурмат қилар” зора. Хуллас...\nЎрта бўй, оқ сариқдан келган, сал беандиша кулиб турадиган қиёфали: силлиқ сочлари ҳам сийраклаган танишим янги қарорга келгани ҳақида ҳаммамизга хабар тарқатди.\nҚисқаси яна уйланди. Бой хонадонга куёв бўлди. Ўзидан анча ёш қиз билан никоҳ ришталарини боғлади. Афсуски, кўп ўтмай, эски ҳол такрорланди. Эр-хотиннинг оралари бузилди. Вазият ниҳоятда чигаллашиб, ажралишди. Бир ўғил фарзанд етим қолди. Бунинг боисини қулоғингизга айта қолай-а?! Эркакона қарашларнинг ўтмаслашганида! «Кўзингдан уқиб олмайдими, аёл дегани. Э, инсон шундай қилиб тарбия қилмайсанми-а?!» Оҳ, дейман, оҳ! Фиғонимдан ўт чақнайди.\nБиласизми, ҳалиги танишим фейсбук тармоғида нотаниш қиз билан тушган суратини тарқатди. Ушбу расмга ёзилган изоҳдан ҳайратим ортди. “Тўй бошладик. Менга муносиби топилди”. Қолганини билмайман. Аммо битта нарсани аниқ айта оламан: бу худбин, шу қизни ҳам бахтиқаро қилади. Боиси, у улғайган муҳит шундай. Отасининг дунёқараши шунақа бемаза эканини ўзи тушуниб-тушунмай билдириб қўйган. Ота ўғлига танбеҳ бериш ўрнига “ҳа, ўғилчам, унда-бунда насл қолдириб юрибсанми?” дер экан. Наҳот, биз эркаклар шу қадар тубанлашиб кетган бўлсак, а?! Қачон бундай бузуқ қараш генофондимизни булғашга улгурди. Албатта, бу билан ҳамма эраклар шундай деб ёзғиришдан йироқман. Лекин битта бўлса ҳам бу разиллик!\nЎтган йилнинг январь ойида бир вилоятда ижодий сафарда бўлганимда, ғоятда аянчли воқеага гувоҳ бўлдим. Суд биноси олдидаги ўриндиқда ёши катта онахон қизи ва ҳали икки ёшга кириб улгурмаган набираси билан ўтиришарди. Бувиси узоқларга қараб узоқ хаёл сурарди. Нимадандир ўкинаётгани юз ифодасидан яққол сезилиб турибди. Қўлига тақиб олган никоҳ узугини бошмолдоғи билан силаб, қизига нималарнидир уқтирарди. Назаримда, қизига ҳам айтишга ботинолмаётган оғир дард бордек эди гўё. Пилдирабгина ўзи билан ўзи андармон бўлаётган Севинч исмли набирасига бир қарайди, қизига яширинча бир нигоҳ ташлайди. Севинч — шундай ёқимтой қизча эканки, уни маҳкам қучиб, бўйларидан ҳидлагинг, лўппи-лўппи юзларидан тўйиб-тўйиб ўпгинг келади. Чучук тилида онаси ва бувиси нималарнидир тушунтиришга уринади баъзан. Бувиси ёнидаги сумкасидан унга аталган шоколадни бераркан, Севинч суйинганидан бувисининг ажин оралаган бўйнига бош қўйиб, митти қўлчалари билан қаттиқ бағрига босди.\nШунда бувиси Севинчни оҳиста ерга қўйиб, боядан бери телефони қулоғидан тушмасдан судни кутаётган йигитга қарата: «Бор дадангни олдига» деди. Кейин ўзидан-ўзи гапира кетади.\n– Боласини ташлаб кетганига икки йил бўлди-я! Номард бир кўрай, иссиқ-совуғидан хабар олай демади-я? Майли, онасини ёмон кўрса, фарзанд уники эмасми?\nҚулоғимга чалинган гап-сўзлар бир оз эсанкиратиб қўйди. Ёпирай, шунақаси ҳам бўларканми, дедим. Бир ҳафта давомида сафарда бўлиб, ҳали ёшига тўлмаган қизимни соғиндим. Уни кўргим келганидан телефонда унинг турли чала-чулпа товушларини соатлаб эшитиб тураман. Қандай одамлар бор-а?! Уларга бир баҳо беришга ҳам оғринасан киши.\nЭнг ёмони, у ота, қизи ёнига борса ҳам, кўрмаганга олди. Янада аниқроғи, терс юриб кетди. Айтинг-чи, бу ҳолни қандай оқлаб бўлади? Бундай “ота”лар қайси гўшада камолга етаяпти? Фарзандидан бўйин товлаган эр, оталик шаънига доғ туширувчилардан саналади. Ахир, миллатнинг шонли келажаги учун ҳам меҳр кўрган фарзандлар керак-ку?! Меҳрга зор, аламзада қалб соҳибининг жамиятга мослашуви ҳам қийин кечади. Энг ёмони, ёвуз истак билдирган кўрнинг ҳолатига ўхшаб қолмайдими?! Яъни, ҳамма ёппасига кўр бўлсин демайдими, ёинки шу ҳолга имкон яратиб бермайди, деб ўйлайсизми?!\nОилаларнинг бузилишида тўғри тарбия топмаган келинларнинг ҳам ҳиссаси етарлича. Бунда қиз улғаяётган оиладаги дарз кетган қадриятлар, чиркин муҳит ҳам сабабдир. Кўпинча ота рўзғорни бутлай, оиламнинг бирини икки қилай деб туну кун меҳнат қилади-ю, асосий бурчини унутади: бола тарбиясини...\nКейин сиз билан бизга таниш ҳол рўй бераверади: қаровсиз муҳитда катта бўлган қиз, эрга, қайнонага бўйин эггиси келмайди, шусиз ҳам пишир-туширни эплолмайдиган тантиқ қиз кўч-кўронини йиғиштириб ота уйига шошади. Шундоқ ҳам ҳафсаласи пир бўлган қудалар унинг йўлини тўсиб, йўқ кетмагин дейишмайди. Кетса катта кўча, қабилида иш тутишади. Бир-биридан аразлаган қудалар ҳам бу ҳолга бепарво: нима, ман унга бош эгаманми, дейишади. Икки ўртада янги оила бузилади. Фарзанд туғилмасидан етим деган тамғани олади...\nБу каби кўнгилсизликларнинг ягона чораси — тарбия! Айб кимдалигини аниқлаш, ҳақни ноҳақдан ажратиш тегишли идораларнинг иши. Бироқ солиҳ фар¬занд¬лар тарбияси охират учун эзгу амал эканлигини доимо ёдда тутайлик. Жиндай эътиборсизлигимиз боис, эртага бошимизга кулфатлар ёғилишининг олдини олайлик. Яхши хулқли фарзандлар ортидан эшитган раҳматимиз, жамиятнинг шиддат билан тараққиётга эришувида асосий вазифани бажаради.


Макрон ёки Ле Пен: Бугун Францияда янги президент сайланади\n09:15 / 07.05.2017\nБугун, 7 май куни Франциядаги президентлик сайловларининг иккинчи тури бўлиб ўтади: кун охирига бориб, маҳаллий вақт билан соат 20:00дан кейин (Тошкент вақти билан соат 23:00) республикани кейинги 5 йил давомида ким бошқариши аниқ бўлади.\n23 апрель куни сайловларнинг биринчи тури ўтказилди ва унда марказчи, «En Marche» ҳаракати етакчиси Эммануэль Макрон ҳамда «Миллий фронт» партияси раҳбари Марин Ле Пен мос равишда 24,01 фоиз ҳамда 21,3 фоиздан овоз олиб, иккинчи турга йўл олишди.\n2017 йилги сайловолди кампанияси мамлакат тарихидаги энг можаролиси бўлди. Праймериз якунида Бешинчи республика даврида илк марта амалдаги президент иккинчи муддатга сайланишдан бош тортди. Олланд нуфуз бўйича антирекордларни қайд этиб улгурганди ҳам. Фуқаролар Париж ва Сен-Денидаги қонли терактлар туфайли унга бўлган ишончни йўқотишди.\nШунингдек, икки муқобил номзод иккинчи турга ўтди. Ўн йиллар мобайнида бошқарувда бир-бирини алмаштириб келган ўнглар ва сўллар эса бу сафар борт ортида қолишди: ҳукуматдаги Социалистлар партияси вакили, собиқ таълим вазири Бенуа Амон биринчи турда атиги 6,36 фоиз овоз олди. У ўз партиядошларини Макронни қўллаб-қувватлашга чақирмоқда. Кампания аввалида фаворит ҳисобланган республикачилар партияси номзоди Франсуа Фийон эса февраль ойида рафиқаси билан боғлиқ можаролар марказида қолгач, биринчи турда учинчи бўлди - 20,01 фоиз.\nЭфирдаги дуэль: Макрон ва Ле Пен дебатда бир-бирларини тинимсиз айблади\nБешинчи республикага саккизинчи президент\nБешинчи республика давридаги президентлик сайловлари 11-марта ўтказилмоқда. Давлат раҳбари 5 йил муддатга яширин овоз бериш йўли билан сайланади. Сайловларда мамлакатнинг 18 ёшга тўлган фуқаролари овоз бериш ҳуқуқига эга, Франциядаги сайловчиларнинг умумий сони 47 миллионга яқин. Республиканинг ҳозирги президенти Франсуа Олландгача Шарль де Голль, Жорж Помпиду, Валери Жискар д'Эстен, Франсуа Миттеран, Жак Ширак ва Николя Саркози каби сиёсатчилар мамлакат раҳбарлари бўлган.\nСайлов участкалари маҳаллий вақт билан соат 08:00да (Тошкент вақти билан соат 11:00) очилади ва соат 20:00да ёпилади. Шу вақтдан бошлаб илк натижалар эълон қилина бошланади.\nБугун Франциянинг денгиз ортидаги ҳудудларида президент сайлови бошланган (Ҳинд океанидаги Майотта ва Реюньон ороллари, Тинч океанидаги Янги Каледония ва Уоллис ҳамда Футуна ороллари). Шунингдек, Франциянинг Америкадаги элчихона ва консулликларида, Ғарбий яримшардаги Гваделупа, Сен-Мартен, Сен-Бартелеми, Гвиана, Мартиника, Сен-Пьер ва Микелон, шунингдек Француз Полинезиясида овоз бериш жараёнлари бўлиб ўтди.\nСайлов участкалари ёпилишидан аввалроқ ҳам натижалар маълум бўла бошлайди. Сайлов участкалари ҳудудида жамоатчилик фикрини ўрганиш институтлари ходимлари сайловчилардан сўров ўтказади ва натижалар ОАВга тақдим этилади. Шу тариқа, сайловда ғолиб ким бўлганини расмий натижалардан аввалроқ билиб олиш мумкин бўлади. Якуний натижалар бир неча соат ичида эълон қилинади.\n«Маршда» ҳаракати етакчиси ва «Миллий фронт» партияси раҳбарлари анъанавий партиялар вакиллари эмаслиги туфайли президентлик пойгаси давомида кўпчиликнинг норозиликларига сабаб бўлиб туришибди. Аммо Ле Пен мухолифат вакили бўлса, Макрон Олланд ҳукумати таркибидаги одам эди.\nБир неча йил олдин уни деярли ҳеч ким танимасди: Макрон Молия вазирлигида ишлар, банкир бўлган, кейинроқ Елисей саройи бош котиби ўринбосарига айланди. 2014 йилда у Иқтисодиёт вазири этиб тайинланди. Фақат ўшандагина у ҳақда эшита бошлашади. Икки йил ўтиб у ҳукуматдан чиқди ҳамда ўз лойиҳасини — «Маршга» ҳаракати («En Marche») ривожлантиришга киришди.\nМакрон сайловларда сўл марказ номзоди сифатида илгари сурилди (бир вақтнинг ўзида у ўзини ҳам сўлчиларга, ҳам ўнгларга тааллуқли ҳисоблайди). У баландпарвоз шиорларни айтишни ёқтиради, унинг жамоатчилик билан алоқалари яхши йўлга қўйилганди ва бу нашрлар Фийон ҳамда Ле Пенга тинимсиз ҳужум уюштиргани ҳолда бу «суюкли» номзодга тегинмади. Биринчи турдан олдин ҳам уни рақиблар қўллаб-қувватлашганди. Жумладан Социалистлар партияси вакиллари. Ёш, ҳаракатчан ва ёқимтой номзод Франциянинг бўлғуси президенти бўлиш учун нисбатан яхши имкониятга эга.\nПрезидент билан муносабатларини узган сиёсатчи унинг сиёсатининг асосий йўналишларини сақлаб қолинишни қўллайди. Франция учун янгиланишлар, Макроннинг фикрича, кадрлар орқали рўй бериши керак: ўзининг бўлажак ҳукуматида у айни пайтдаги Вазирлар Маҳкамасидан бирор кишини кўрмоқчи эмас. Бироқ, Макрон ўз дастури орқали амалга оширмоқчи бўлган чоралар, Олланд ҳаётга татбиқ этаётганидан кам фарқланади. Худди ўзининг собиқ раҳбари сингари, собиқ вазир 35 соатлик иш ҳафтасининг сақланишини, таълим соҳасида бандликни ошириш, бюджет иқтисоди ва меҳнат ислоҳотлари сақланишини истайди. Мўътадил марказчи Макрон — Европа интеграцияси, шунингдек, Германия билан маъқулланган Россияга нисбатан қатъий сиёсат юритишнинг ашаддий тарафдори ҳисобланади.\nУ сайловолди кампанияси даврида 2022 йилга бориб ишсизлик кўрсаткичлари ҳозирги 10 фоиздан 7,7 фоизгача тушишини ваъда қилган. У ногиронлар учун нафақаларнинг минимал миқдорини оширишни ҳам ваъда берган. Ушбу сиёсатчи ҳарбий харажатларни ҳам ҳозирги ЯИМнинг 1,79 фоизидан 2 фоизигача кўтаришни режалаштирган. У терроризмга қарши жиддий курашиш тарафдори, у ҳарбий чақириққа ёшларни ҳам қизларни ҳам жалб этишни тиклашни истамоқда.\nМакрон ўзининг европапараст қарашлари билан маълум. У Ле Пен билан дебат вақтида рақибини миллий манфаатларга зид тарзда Германияга ёқишга ҳаракат қилишда айблади. «Нима бўлган тақдирда ҳам, Францияни барибир аёл киши бошқаради: ёки мен, ёки Ангела Меркель хоним», - дея ҳазил қилган у.\nШу билан бирга у биринчи турдан кейин ўз баёнотларини ўзгартирган: сайловларга бир ҳафта қолганида Frexit таклиф этди, яъни ЕИ ислоҳотлар ўтказишдан бош тортса, Frexit (Франциянинг ЕИ таркибидан чиқиши) истиқболига дуч келиши мумкинлигидан огоҳлантирди.\nМакроннинг қайд этишича, у «сайловолди кампанияси давомида доим Европа ғояси ва ЕИ сиёсатини ҳимоя қилган», чунки, унинг фикрича, улар «Франция учун зарур ва мамлакат глобаллашув жараёнида ўз ўрнига эга бўлади». «Айни вақтда, биз вазиятни баҳолашимиз, фуқароларимизни эшитишимиз керак, уларнинг бугунги кунда жаҳли чиққан, ЕИнинг бузилган фаолияти энди ўтмайди», - деди Макрон.\nЕвроиттифоқни тарк этиш бўйича референдум ўтказиш — Ле Пеннинг дастуридаги асосий қисм саналади. У мамлакатни Брюссель бюрократиясидан халос бўлишга фаол тарзда чақириб келмоқда. У асосий урғуни миллий манфаатларга қаратишга ундамоқда. Ўз чиқишларида ушбу сиёсатчи кўп марта «тўрт суверенитет» ҳақида гапирди: ҳудудий, иқтисодий, валюта ва қонунчилик.\nЛе Пен шунингдек Франция ҳуқуқ тартибот органлари фаолиятини кенгайтиришни истамоқда. У шу мақсадда соҳага 15 минг нафар қўшимча полициячилар ва жандармлар жалб этишни кўзлаган. Унинг таклифларидан яна бири - миллий хавфсизликка таҳдид солувчиларни мамлакатдан чиқариб юбориш.\nУ шунингдек мамлакатда бир жинслилар ўртасидаги никоҳни тақиқламоқчи.\nУмуман олганда Ле Пеннинг партияси бугун ўнг қанот функцияларини бажармоқда: Францияда бу партия ультраўнг деб аташади, бу мақом Марин хонимнинг отаси Жан-Мари Ле Пен даврида олинган. Унинг қизи эса партия позициясини юмшоқлаштирди ва сиёсий спектр маркази томон ҳаракатланиш бошланди.\nЛе Пен келажакни бир қутбли дунёда кўрмоқда, шу туфайли у АҚШ билан ҳам Россия билан ҳам муносабатларни ривожлантириш тарафдори. Унинг сўзларига кўра, Франциянинг Россия билан ҳеч қандай тарихий баҳслашуви йўқ, шунинг учун бу икки давлат муносабатлари мустаҳкамланиши керак. Қримнинг Россияга ўтиши ҳақида эса Ле Пен бу қримликларнинг иродаси экани ҳақида айтиб жавоб қайтарган.\nBFMTV телеканали буюртмаси билан Elabe компанияси ўтказган тадқиқот натижаси шундан далолат қилмоқдаки, Макрон мамлакат президентлиги учун ўтказилган илк телебаҳслардан сўнг номзодлар орасида етакчи. Иккинчи турда Макрон Ле Пенни 63 фоиз олиши, Ле Пенга 34 фоиз киши овоз бериши кутилмоқда, яна 3 фоиз киши ҳали аниқ қарор қабул қилмаган.\nИккинчи турга ўта олмаган сиёсатчилар ҳам Франциянинг бўлажак президенти Макрон эканини айтишмоқда. Хусусан, «Республикачилар» номзоди Франсуа Фийон Макроннинг устанлиги 58 фоизга 38 фоиз кўринишида бўлишини тахмин қилган. «Бўйсунмас Франция» ҳаракати етакчиси Жан-Люк Меланшон ҳам тўла устунликни Макронга берган, Ле Пенга эса унинг тахминига кўра сайловчиларнинг 30 фоизи овоз бериши мумкин.\nIfop компанияси ўтказган сўровга кўра ҳам францияликларнинг 63 фоизи Макронни қўллаб-қувватламоқда.\nСайловлар натижаси давоматга боғлиқ бўлади. Кўплаб сиёсатчилар Ле Пенга қарши чиқиш учун сайловчиларни сайловда иштирок этишга даъват қилганига қарамасдан, бу сафар давомат бўйича энг паст кўрсаткич қайд этилиши ҳам мумкин.\nШу билан бирга Ле Пен партияси кучсиз бўлиб (2012 йилда Миллий Кенгаш учун сайловда 577 ўриндан атиги 2 ўрин олинган), иккинчи турга номзоди чиқсада, ҳар қандай рақибга ютқазиши тайин эди.\nЭкспертлар унинг биринчи турдаги натижасини яхши баҳолашган. Биринчи турда унга 7,6 миллион киши овоз берган ва бу партия рекорди ҳисобланади, иккинчи турда камида 10 миллион киши овози олиниши ва рекорд янгиланиши мумкин.\nБу эса партия кучайгандан кучаяётганини кўрсатади.\nФранция президентлиги учун илк телебаҳслардан сўнг Макрон етакчилик қилмоқда\nЭммануэль Макрон Марин Ле Пен\nМакрон француз тилида сўзлашувчи давлатларга таклиф билан чиқди


7 йил аввал 1395 siyrat.uz\nСен отанг билан масжидга боришни яхши кўрасанми? Қайсики у ерда намоз ўқилади, азон айтилади, имом бўлади. Шунингдек, отангнинг дўстлари сен билан ҳазиллашади, ўйнайди, исминг, ёшинг ва Қуръони каримдан қанча оят ёдлаганинг ҳақида сўрайдилар.\nСизлар−чи, эй қизалоғларим, отангиз билан масжидга бориб, у ерда жамоат намозини, имомликни ва сафларнинг намоз учун росланганини кўришни яхши кўрасизларми?\nШунингдек, кичкиналигингда отанг масжидга чиқиб кетаётганида сен унга осилиб олсанг, отанг сени масжидга олиб кетганми? Отанг сени масжидга ўрганиб қолишинг ва у билан дўстлашишинг учун ўзи билан олиб борганми?\nБу ҳақда ота-оналарингиздан сўранглар ва агарда отанг сен билан бу ишни амалга оширган бўлса эй жажжи қизалоғим, билгинки, албатта, отанг Расулуллоҳ соллаллоҳу алайҳи васалламга эргашибди.\nКунларнинг бирида намозга азон айтилганидан сўнг, саҳобалар келиб Расулуллоҳ соллаллоҳу алайҳи васалламни масжиди набавийда, уларга намоз ўқиб беришларини кутиб ўтирдилар. Қарасалар, Расулуллоҳ соллаллоҳу алайҳи васаллам бир қизалоқни кўтариб олиб масжидга келдилар.\nУ Зот алайҳиссалом Амомани кўтариб олган эдилар. Сизлар Амома ким эканини биласизларми? У−Зайнабнинг қизи. Зайнаб эса Расулуллоҳ соллаллоҳу алайҳи васалламнинг тўнғич қизларидир. Ҳозир эса Расулуллоҳ соллаллоҳу алайҳи ва саллам саҳобалари билан намоз ўқийдилар. Қизиқ, қизалоқни нима қилар эканлар.\n. Дарҳақиқат, Расулуллоҳ соллаллоҳу алайҳи васаллам уни ўзлари билан олиб қолдилар ва елкаларига ўтқазиб намозга турдилар.\nЭй жажжигинам, бир ўйлаб кўргин−чи, бобоси намозда елкасида кўтариб олган жажжигина Амома нима қилади? Расулуллоҳ соллаллоҳу алайҳи васалламнинг муборак юзларидан бошқа овунчоқ топаолмай, у Зотнинг сақолларини ўйнармикан?\nНимага куласан, сени ҳам даданг кўтариб олиб намоз ўқиганида шундай қилмаганмидинг ёки мен сени кўтариб олиб намоз ўқиганимда шундай қилмаганмидинг. Чунки сен кичкина бўлиб, намоз ўқиётганимда сенга зарар етиб қолишидан қўрқардим. Албатта, Аллоҳнинг фарзини вақтида ўқишим лозим эди. Шунинг учун аҳён-аҳёнда сени кўтариб олиб, сен билан намоз ўқиганман. Кўпинча намозда юзларимни ялаб-юлқардинг. Сажда қилганимда эса бошингни бошим остида кўрардим.Бу меҳр ва муҳаббатнинг барчасини Расулуллоҳ соллаллоҳу алайҳи васалламдан ўргандим.\nСен бунинг мислидек раҳматни, муҳаббатни ҳамда ўғил ва қиз бола ўртасидаги адолатни кўрганмисан?\nРасулуллоҳ соллаллоҳу алайҳи васаллам қиёмда турган чоғларида жажжигина Амомани кўтариб олардилар. Қачонки руку ва саждага борсалар, ёнларига қўйиб қўярдилар.\nАбу Қатода ал-Ансорий розияллоҳу анҳу айтадилар:«Расулуллоҳ соллаллоҳу алайҳи васаллам Зайнабнинг қизи Амомани кўтарган ҳолларида намоз ўқирдилар. Дарҳақиқат, баъзи мусулмон уламолари ҳикмат ва ибратлар олибгина қолмасдан Муҳаммад соллаллоҳу алайҳи васалламнинг ушбу муборак ишларидан инсонга раҳмдил бўлиш борасида шарий аҳкомларни ҳам олдилар.\nРивоят қилинишича, олимлардан бири одамларга намозда имом бўлади. Шу пайтда салласи олдига тушиб кетади, у салласини бошига кийиб, намозини давом эттириб тугатади. Намоз ўқувчилар бу намозда ортиқча ҳаракат бўлди, яхшиси, намозда кўп ҳаракат қилмасликдир, деган ҳужжат билан уни қайтарадилар. Олим уларнинг бу сўзларини табассум билан рад қилади ва дейди:«Саллани кўтаришлик, Амомани кўтаришлик эмас. Яъни саллани кўтариш бир лаҳзани олади. Лекин Амомани қўйиб ва кўтариб олиш ҳар бир ракатда бўлган. Расулуллоҳ соллаллоҳу алайҳи васаллам Амомани қўярдилар, кўтарардилар. Яна қўярдилар ва кўтарардилар. Менинг саллани бир лаҳзада кўтаришимда ҳеч нарса йўқдир. Иншааллоҳ, бу билан менинг намозим ботил бўлмас».\nИккинчи бўлим. Суюкли болажонлар билан Расулуллоҳ соллаллоҳу алайҳи васалламнинг муносабатлари


АҲИЛЛИК ВА ҲАМЖИҲАТЛИК – ОСУДА ҲАЁТ ВА ФАРОВОН ТУРМУШ ПОЙДЕВОРИ - Mehrob.uz\nМақолалар access_time10-апрел 2020, 19:39\nМақолалар access_time22-декабр 2017, 19:39\nЎзбекистон Республикаси Президенти Шавкат Мирзиёев жаноблари 2017 йил 1…\naccess_time13-январ, 10:46 visibility114\nИслом дини инсонларни доимо ўзаро аҳил-иноқ, тинч-тотув яшашга ва ҳамжиҳат бўлиб ҳаёт кечиришга чақиради. Тарихдан маълумки, мана шундай фазилатларга амал қилиб ҳаёт кечирган кишилар доимо бахту саодатда эришганлар. Аллоҳ таолога шукрки, юртимизда қўлга киритилаётган барча ютуқларнинг, муваффақиятларнинг замирида жамиятимиздаги иттифоқлик, ҳукм сураётган тинчлик мужассам, албатта.\nБарча замонларда давлатнинг ривожланиши тинч-осойишта ҳаёт кечиришга узвий боғлиқ бўлган. Зеро, энг йирик давлатлар ҳам фитналар сабаб ҳалокатга учраган. Шу сабабли тинчликни сақлаш ва огоҳлик ҳамда ҳушёрликни ошириш ҳар бир замон ва маконнинг муҳим талаби бўлган. Айниқса, ҳозирги мураккаб даврда турли сабаб ва омиллар билан низо чиқаришга ҳаракат қилаётган томонлар кўпайиб бораётган бир паллада осойишталикни таъминлаш учун астойдил қайғуриб яшашни даврнинг ўзи тақозо этаётганини барчамиз яхши англаб турибмиз.\nДин пешволари, таниқли уламолар жамиятда аҳилликни таъминлаш, силаи раҳм қилиш, ўзаро ёрдам бериш, бир-бирига мурувват кўрсатиш ва ижтимоий иллатлардан сақланишга динимиз манбалари асосида мунтазам панду насиҳатлар қилиб келмоқдалар.\nРивоятлардан бирида Аббос ибн Абдулмутталиб розияллоҳу анҳу айтадилар: «Мен Набий алайҳиссаломдан: “Эй Аллоҳнинг Расули! Менга Аллоҳ таолодан дуо қилиб сўрайдиган бирор нарсани ўргатинг”, деб сўрадим. Шунда у зот: “Аллоҳ таолодан хотиржамликни сўранг”, – дедилар. Бир неча кундан кейин яна Муҳаммад алайҳиссаломнинг олдиларига келиб, “Эй Аллоҳнинг Расули! Менга Аллоҳ таолодан дуо қилиб сўрайдиган бирор нарсани ўргатинг”, деб сўрадим. Шунда Ҳазрати Пайғамбаримиз соллаллоҳу алайҳи ва саллам: “Эй амаким, Аллоҳ таолодан дунё ва охиратда хотиржамликни сўранг”, – дедилар (Имом Термизий ривояти).\nНабий алайҳиссалом “Видолашув ҳажи”даги хутбаларида мўмин-мусулмонларга қалбларининг энг тўридаги насиҳатларини қилган эдилар: “Эй одамлар! Парвардигорингиз – бир, отангиз – бир, ҳаммангиз Одам алайҳиссаломдандирсиз! Одам алайҳиссалом эса тупроқдан эдилар. Аллоҳнинг ҳузурида энг ҳурматлироғингиз тақводорроғингиздир! Арабларнинг ажамлардан афзаллиги йўқ, фақатгина тақвоси билан афзал бўлиши мумкин. Эй одамлар! Етказдимми? Эй, Аллоҳим! Ўзинг гувоҳ бўл!”»\nДемак, бизнинг Парвардигоримиз – бир, Пайғамбаримиз – бир, динимиз – бир, ота-онамиз – бир ва мақсадимиз ҳам бир, яъни Аллоҳ таолонинг ризолигига эришиб, икки дунё саодатига эришиш экан, ўзаро иттифоқ ва аҳил бўлиб, тинч-тотув ва роҳат-фароғатда яшашимиз шарт.\nАллоҳ таоло Қуръони каримда мўмин-мусулмонлар ўзаро ака-ука ва дўсту биродар экани ҳақида бундай марҳамат қилган: «Албатта, мўминлар биродардирлар» (Ҳужурот сураси, 10-оят).\nРасулимиз алайҳиссалом юқоридаги насиҳатларида давом этиб, бундай дедилар: “Эй одамлар! Гапларимга қулоқ солинг ва тушунинг! Биласизки, ҳар бир мусулмон мусулмонга биродардир. Мусулмонлар ўзаро биродардирлар. Шундай экан, кишига биродари чин кўнглидан рози бўлмагунча, унинг моли ҳалол бўлмайди”.\nБир қанча ояти карима ва ҳадиси шарифларда мусулмон мусулмонга биродар ва ака-ука экани баён этилган. Агар биз ушбу илоҳий кўрсатмани яхши англаб етсак ва шунга амал қилсак, ўртамизда ҳар хил зиддият, ихтилоф чиқариш, турли кўнгилсиз ҳодисалар ва бир-бирининг молини ноҳақ ва турли алдов йўллар билан ейиш бўлмайди.\nАбу Дардо розияллоҳу анҳудан ривоят қилинади. Расулуллоҳ саллаллоҳу алайҳи ва саллам айтдилар: «Аршнинг атрофида нурдан бўлган минбарлар бор. Ушбу минбарларда либослари нур, юзлари нур бўлган бир қавм бўлади. Улар пайғамбар ҳам, шаҳидлар ҳам эмаслар. Уларга пайғамбар ва шаҳидлар ҳавас қиладилар”, – дедилар. Шунда саҳобалар: “Бизга уларни тавсифлаб беринг, Ё Расулуллоҳ”, дедилар. Шунда Расулимиз алайҳиссалом: “Улар Аллоҳ йўлида бир-бирларига муҳаббат қилувчилар, Аллоҳ йўлида бирга ўтирувчилар, Аллоҳ йўлида бир-бирларини зиёрат қилувчилар”, дея марҳамат қилдилар» (Имом Муслим ривояти).\nТаъкидлаш зарурки, инсон доим ҳаётдаги воқеа-ҳодисалардан ибрат олиб яшаши лозим. “Бирни кўриб шукр қил, бирни кўриб фикр қил”, деган нақл ҳам бежиз айтилмаган. Ҳамма халқларнинг мақсади тинчлик ва фаровонликка эришиш. Лекин доим ҳам бу неъмат насиб бўлавермайди. Зеро, мамлакатдаги нотинчлик ҳаммага зарар келтиради, айниқса, оддий халққа зиёни кўп бўлади.\n“Бир кун уруш бўлган жойдан қирқ кун барака кўтарилади”, дейди доно халқимиз. Ушбу сермаъно мақолнинг нақадар тўғри эканини яқинда қўшни Қозоғистонда бўлиб ўтган фожиали воқеалар кўрсатиб турибди.\nҚўшни ва қардош биродар мамлакатда беқарорлик ва тартибсизликлар минглаб одамларнинг шахсий мулки, жамият ҳисобига барпо этилган давлат мулкини вайрон қилиш, ўғирлаш, энг ёмони, бир-бирларининг қонини тўкиш каби жиноятларга олиб келгани мудҳиш ҳолатдир. Айниқса, бундай кулфат бутун умр ҳалол меҳнат қилган оддий инсонларнинг бошига оғир синовлар солиши, улар бор бисотидан бир зумда ажраб қолиши, тўс-тўполонларга аралашиб қолган ёшларнинг жароҳатлар олиши ва қурбон бўлиши халқ учун катта фожиадир.\nВайрон қилинган, ўт қўйилган бинолар, мол-мулкларни четдан биров келиб қайта тиклаб бермайди. Кўрилган зиён яна халқнинг, давлатнинг ҳисобидан тикланади. Энг ёмони, ҳалок бўлган айбсиз кишиларнинг эсиз умрлари...\nШу ўринда қардош Қозоғистон ҳудудидаги манфур фожиали воқеаларда Ватан осойишталиги ва мамлакат халқининг ҳимояси йўлида қурбон бўлган фидойи фарзандларнинг ҳақларига дуолар қилиш, мағфират сўраш ва яқинларига тасалли бериш барчамизнинг чин мўминлик бурчимиздир. Қуръони каримда: «…Эй Раббимиз! Ўзинг бизларни ва биздан илгари имон билан ўтганларни мағфират этгин…» (Ҳашр сураси, 10-оят), дея мўмин киши марҳумлар ҳаққига хайрли дуо қилишга буюрилади.\nШундай экан, марҳумларнинг аҳли байтига Аллоҳ таолонинг қазои қадарини розилик ила қарши олган чинакам мўминларнинг мақомини сўраймиз, ҳақларига дуо қиламиз, жароҳатланганларга комил ва ожил шифолар тилаймиз.\nҚўшни мамлакатда тартибсизликлар бошланганда жиноятчи тўдалар одамларни ва давлат мулкини ўғирлади, босқинчилик, зўравонликлар қилди. Жиноят изларини яшириб, ҳаммаёқга ўт қўйди. Одамларнинг ҳалол мулкига тажовуз қилиш, тинчликни асрашга ҳаракат қилаётганларга қарши куч ишлатиш каби гуноҳ ишлар кенг тус олди.\nВаҳоланки, Исломдаги мўътабар қоида кўра динимизда зарар бериш ҳам, зарар кўриш ҳам йўқдир. Шу сабабли динимизда фитналар оқибатида келиб чиққан тартибсизликларга аралашмай, ибодатда бардавом бўлганларга катта инъомлар ваъда қилинган. Жумладан, ҳадиси шарифда бундай дейилган: “Ҳараж – фитна пайтида қилинган ибодат, менга ҳижрат қилиш кабидир” (Имом Муслим ривояти).\nКелтириб чиқарилган тартибсизлик ва низолар оқибатида мусулмон мамлакатларнинг ижтимоий-иқтисодий ва сиёсий жиҳатдан заифлашуви кузатилиши табиий ҳол. Эл-юртнинг бирдамлиги йўқолиши эса катта талафотдир.. Натижада низолашган халқлар устидан назорат ўрнатишга ҳаракат қилаётган айрим кучларнинг мавқеи мустаҳкамланишига олиб келади. Бундай ҳолат ҳақида Қуръони каримда қуйидагича огоҳлантирилади: «Аллоҳга ва Расулига итоат қилингиз ва низолашмангиз, акс ҳолда сустлашиб кетурсиз ва “шамолингиз” (обрўингиз) кетиб қолур. Сабр қилингиз! Албатта, Аллоҳ сабр қилувчилар билан биргадир» (Анфол сураси, 46-оят).\nАввалбошда қайд этганимиздек, Ҳазрати Пайғамбаримиз алайҳиссалом мусулмонларнинг бир-бирларига дўст, биродар, кўмакдош бўлиши зарурлигини бундан ўн беш аср муқаддам эълон қилиб, Ислом умматини ўзаро биродарликка, қардошликка, ҳамкорликка чақирганлар. Абдуллоҳ ибн Умар розияллоҳу анҳудан ривоят қилинади. Расулуллоҳ соллаллоҳу алайҳи ва саллам бундай деганлар: “Мусулмон мусулмон кишининг биродаридир. Унга зулм ҳам қилмайди ва биродарини душманга ҳам топшириб қўймайди. Ким биродарининг ҳожатида бўлса, Аллоҳ ҳам унинг ҳожатида бўлади. Ким мусулмондан ғам-ташвишни кетказса, Аллоҳ таоло уни қиёмат ғам-ташвишларидан халос этади. Ким мусулмоннинг айбини беркитса, Аллоҳ таоло Қиёмат кунида унинг ҳам айбини беркитади” (Имом Бухорий ва Муслим ривояти).\nАнас ибн Молик розияллоҳу анҳудан ривоят қилинади. Расулуллоҳ соллаллоҳу алайҳи ва саллам айтдилар: “Киши ўзи учун яхши кўрган нарсани биродарига ҳам раво кўрмагунича комил мўмин бўла олмайди” (Имом Бухорий ва Муслим ривояти).\nЭнг муҳими, Пайғамбаримиз алайҳиссалом имонли бўлишни дўстликка, жаннатга киришни имонга боғлаб қўйдилар: “Бир-бирларингизга биродар бўлмагунингизча мўмин бўлмайсизлар, мўмин бўлмагунингизча жаннатга кира олмайсизлар” (Имом Муслим ривояти). Демак, Исломда ўзаро дўстлик, ҳамжиҳатликка шу қадар кенг тарғиб қилганки, бошқа таълимотларда бунинг мисли кўрилмаган.\nҲозирги кунда ҳамжиҳатлик ва тинчлик масаласи янада долзарб бўлмоқда. Тинчлик ва хотиржамлик Аллоҳ таолонинг буюк неъматларидан биридир. Барча эзгу ишлар рўёбга чиқишининг боиси ҳам осойишталикка боғлиқ. Бу неъмат бебаҳо экани тўғрисида Ислом дини манбаларида ҳам такрор-такрор айтилган. Қуръони каримнинг юздан ортиқ оятларида тинчлик, эзгулик ва бағрикенгликка чақирилган. Аллоҳ таоло бундай марҳамат қилади: «Аллоҳ ризосини топишга интилганларни Қуръон билан тинчлик ва саломатлик йўлларига йўллаб, Ўз изни билан уларни зулматлардан нурга чиқарур ва тўғри йўлга ҳидоят қилур» (Моида сураси, 16-оят).\nҲазрати Пайғамбаримиз соллаллоҳу алайҳи ва саллам ҳадисларининг бирида тинчлик-хотиржамлик энг улуғ неъмат эканини таъкидлаб, бундай деганлар: “Икки неъмат борки, кўпчилик инсонлар унинг қадрига етмайдилар. Улар – тинчлик-хотиржамлик ва сиҳат-саломатликдир” (Имом Бухорий ривояти), деган ҳадислари бугун ҳар қачонгидан ҳам долзарб аҳамият касб этмоқда. Айниқса, тинчлик-хотиржамлик сув ва ҳаводек зарур бўлиб турган, оғир кулфатни бошидан кечираётган айрим мамлакатлар халқлари тинчликни, хотиржамликни орзу қилишмоқда.\nДинимизда тинчлик ва хотиржамлик Аллоҳ таолонинг энг катта неъматларидан саналади. Тинчликнинг илоҳий неъмат экани ҳақида Пайғамбаримиз алайҳиссалом шундай дейдилар: “Аллоҳдан афв ва тинчлик-омонликни сўранглар. Чунки бирор кишига имондан кейин тинчлик-омонликдандан афзалроқ неъмат берилгани йўқ” (Имом Термизий ривояти).\nҲаётнинг бир маромда давом этиши, Ҳақ таоло буюрган вазифаларни мукаммал ва хотиржам адо этиш учун тинчлик ва осойишталик зарур. Яратган Парвардигор ана шу тинчликни сақлаш ва қадрлаш вазифасини инсон зиммасига юклаб, шайтоний йўлларга эргашмасликка амр этиб, бундай дейди: «Эй, имон келтирганлар! Ёппасига тинчлик ишига киришингиз ва шайтоннинг изидан эргашмангиз! Албатта, у сизларга аниқ душмандир» (Бақара сураси, 208-оят).\nДемак, тинчлик қарор топган юртдагина осудалик ҳукм суради, фарзандлар эмин-эркин камолга етаади, мўмин-мусулмонларимиз ибодатларини хотиржам адо этадилар. Янги Ўзбекистонда динимиз равнақ топаётгани ва мўмин-мусулмонлар фаровон ҳаёт кечираётгани ҳам тинчлигимиз шарофатидандир.\nАллоҳ таоло мўътабар диёрларимизга Ўзининг азиз неъмати – тинчлик, осойишталикни берди, қут-барака, фаровонликни ато этди. Атрофга назар солсак, бизларни ўраб турган сонсиз, саноқсиз неъматлар қуршовида яшаётганимизга амин бўламиз. Қуръони каримда Раббимиз бундай марҳамат қилади: «Шунингдек, сизларга барча сўраган нарсаларингизни ато этди. Агар Аллоҳнинг неъмат(лар)ини санасангиз, саноғига ета олмайсиз».\nПайғамбаримиз Муҳаммад соллаллоҳу алайҳи ва саллам бир ҳадиси муборакларида: “Ким оиласи тинч, жасади саломат ва ҳузурида бир кунлик таоми бор ҳолатда тонг оттирса, унга дунё тўлиғича берилибди”, деганлар (Имом Бухорий ривояти).\nБиз қанча шукр қилсак – шунча оз. Ушбу сурурли дамлар бардавом бўлмоғи учун тинчлик неъматининг шукронасини қилиб, уни кўз қорачиғидек асрамоғимиз даркор. Чунки неъматлар шукри билан давомли ва зиёда бўлади. Зеро, ояти каримада: “Яна Раббингиз эълон қилган (бу сўзлар)ни эслангиз: “Қасамки, агар (берган неъматларимга) шукр қилсангиз, албатта, (уларни янада) зиёда қилурман. Борди-ю, ношукурлик қилсангиз, албатта, азобим (ҳам) жуда қаттиқдир”, деб марҳамат қилинган (Иброҳим сураси, 8-оят).\nТинчлик ва осойишталик, ўз навбатида, доимий ва қатъий ҳаракатларни талаб этади. Ҳушёрлик, огоҳ бўлиб яшаш – бу бир кунлик ёки бир ойлик мавсумий масала эмас, балки кундалик иш, кундалик амалий ҳаракат бўлиши лозим. Шунингдек, тинчликни сақлашга фақатгина маълум соҳа вакиллари эмас, балки бутун жамият масъулдир. Шу ўринда биз дин пешволари, уламолар ва имом-хатиблар ўз олдимизга қатъий мақсадларни қўйган ҳолда, тинчликни таъминлашга дахлдорлик ҳиссини чуқур англашимиз зарур.\nДемак, юртдаги тинчлик ва барқарорлик халқимиз фаровонлигининг асосидир. Инсон ўзига берилган неъматнинг қадрини мулоҳаза қилиш ва мушоҳада юритиш орқали, шу неъматдан ўзгалар ҳам баҳраманд ёки бебаҳра эканлигини ўйлаб кўриш билан билади. Бу эса янада кўпроқ Аллоҳга шукр қилишга ундайди. Тинчлик ва барқарорлик ана шундай амалий шукр талаб қиладиган неъматлардир.\nХулоса ўрнида таъкидлаш лозимки, динимизнинг аҳилликка, иттифоқликка ва тинчликка бўлган эътибори нечоғли катта ҳамда амалий шукрона, ҳушёрлик ва огоҳлик буларнинг негизидир.\nШундай экан, юртимизда ҳукм сураётган тинч ва осуда ҳаётни асраш, унинг барқарорлигини таъминлаш, ёшларимизни фитна тўрларидан асраб-авайлашда юртимизда яшаётган барча фуқаролармиз – давлат ёки жамоат ташкилотида ишлаши, тадбиркор ёки бошқа касб эгаси бўлишидан қатъи назар – елкадош бўлишимиз бугунги кунда муҳим вазифаларимиз саналади.\nАллоҳ таоло барчамизни рушду ҳидоятда бардавом қилсин!


Ўзбекистонлик талабалар Италияда бўлиб ўтадиган Бутунжаҳон ёзги универсиада ўйинларида иштирок этади\nШанба, 29 Июн\nЎзбекистон делегацияси 3-14-июль кунлари Италиянинг Неапол шаҳрида бўлиб ўтадиган талаба ёшлар ўртасидаги ХХХ Бутунжаҳон ёзги универсиада ўйинларида иштирок этади. Бу ҳақда Жисмоний тарбия ва спорт вазирлиги матбуот хизмати хабар берди.\nЁзги универсиада дастуридан жами 18 та спорт тури бўйича мусобақалар ўрин олган бўлиб, 42 нафар ўзбекистонлик талабалар енгил атлетика, дзюдо, таэквондо, бадиий гимнастика, теннис, спорт гимнастикаси, ўқ отиш ҳамда камондан отиш бўйича медаллар учун баҳс олиб боришади.\nКичик Олимпиада дея таърифланадиган Бутунжаҳон талабалар спорт ўйинлари ёки Универсиада 50 йилдирки, аҳамияти жиҳатидан жаҳон спорт аренасида иккинчи халқаро комплекс тадбир ҳисобланади.\nУниверсиада – Халқаро талабалар спорти федерацияси шафелигида талабалар ўртасида, Олимпия циклидан фарқли равишда ҳар икки йилда бир маротаба ўтказилади. Баҳсларда 18 ёшдан 26 ёшгача (25 ёшдан ошмаган) бўлган талабалар иштирок этишлари мумкин.\nЛига 1. «Монако» 93-дақиқада гол уриб, ғалаба қозонди\nАПЛ. «Ливерпуль» «Олд Траффорд»да мағлубиятдан қутулиб қолди


Ўзбекистон МТЖ ниҳоят «тирилди». Чиройли ўйин...\nПойтахтимизда ЖЧ-2022 саралашидан ўрин олган Ўзбекистон — Яман учрашуви якунланди. Вадим Абрамовнинг терма жамоага қайтиши жамоа ўйинини жонлантирди ва мухлислар ўйинда 5та гол кўришди.\nУчрашувнинг дебютидаёқ ажойиб комбинациядан сўнг дебютант Санжар Қодирқулов аниқ зарба билан дарвозанинг юқори бурчагини нишонга олди.\nСўнг жамоа юлдузи Элдор Шомуродов ҳисобни 2:0 кўринишига келтирган бўлса, иккинчи бўлимда Жамшид Искандеров учинчи голни урди.\nТўртинчи ва бешинчи голларга Ислом Тўхтахўжаев ҳамда Игорь Сергеевлар муаллифлик қилишди.\nЖЧ-2022 саралаш. Осиё босқичи\nЎЗБЕКИСТОН — ЯМАН 5:0\nГоллар: Санжар Қодирқулов (3), Элдор Шомуродов (33), Жашид Искандеров (53), Ислом Тўхтахўжаев (72), Игорь Сергеев (90).\nУшбу ғалабадан сўнг Ўзбекистон ЖЧ-2022 саралашидаги илк 3 очкони қўлга киритди.\nЭслатиб ўтамиз, саралашнинг илк ўйинида Ўзбекистон МТЖ сафарда Фаластин термасидан мағлуб бўлиб қайтганди. Шундан сўнг маълум вақт ўтиб аргентиналик мараббий Эктор Купер истеъфо берганди.\nЯман ЖЧ-2022 ўзбекистон МТЖ


Ёшларни Суриядаги террорчилик ташкилотига жўнатаётган шахс ушланди | Qalampir.uz\nЁшларни Суриядаги террорчилик ташкилотига жўнатаётган шахс ушланди\n3-саҳифа\t02 Декабрь 2020 10:21 14041\nЎзбекистон фуқароларини Суриядаги “Тавҳид ва жиҳод катибаси” халқаро террорчилик ташкилоти сафига жўнатиш билан шуғулланиб келган шахс фаолиятига чек қўйилди. Бу ҳақда ИИВ Ахборот хизмати хабар қилди.\nМаълум қилинишича, 1996 йилда Самарқанд вилоятида туғилган О.Х. 2019 йилда Миср Араб Республикасида ўқишга бориб, халқаро террорчилик ташкилоти раҳнамоларининг ғоявий таъсирига тушган. Шундан сўнг, Ўзбекистондан Мисрга диний таълим олиш учун борган фуқаролар орасида ўзининг ақидапарастлик ғояларини тарғиб қилиб, Сурия ҳудудида фаолият олиб бораётган “Тавҳид ва жиҳод катибаси” халқаро террорчилик ташкилотининг сафига қўшилишга даъват қилиб келган.\nЎзбекистон Республикаси Олий судининг 2016 йил 26 сентябрдаги қарори билан “Тавҳид ва жиҳод катибаси” халқаро террорчилик ташкилоти фаолияти Ўзбекистон ҳудудида тақиқланган ташкилотлар рўйхатига киритилган.\nУшбу ҳолат бўйича суриштирув ишлари амалга оширилиб, гумондор шахс қўлга олинган. Унинг уяли телефон аппарати хотирасида экстремистик мазмундаги материаллар мавжудлиги аниқланиб, процессуал тартибда расмийлаштирилган.\nҲозирда ушбу шахсга нисбатан Жиноят кодексининг тегишли моддалари билан жиноят иши қўзғатилиб, суриштирув-тергов ҳаракатлари олиб борилмоқда.\n24 Февраль 16:24 52357\n24 Февраль 23:42 36566\n24 Февраль 14:14 30432\n24 Февраль 17:45 24853\n25 Февраль 13:34 19556


Самарқандликлар ва сайёҳлар ҳар куни ҳаётини хавф остига қўймоқда – Mulohaza.uz\nШаҳарни икки кун кезган киши Самарқандда пиёдалар эмас, кўпинча машиналар учун шароит яратилган эканда, деган тушунчага эга бўлади, деб ёзади “Самаркандский вестник”.\n– Кечирасиз, пиёдалар йўлакчасида юриш ўрнига нега йўл ёқалаб кетяпсиз, – деб сўрайман Ўзбекистон кўчасидан бораётган қиздан. У эса кутилмаган бу саволимдан бироз каловланиб, сўнг шундай деди: “Йўл ёқасида қулайроқ, пиёдалар йўлакчасидан юриб бўлмайди”.\nДарҳақиқат, эътибор берилса, қадимий шаҳарнинг аксарият йўлакларини пиёда кезиб бўлмайди. Ҳар жойда зиналар, очиқ люклар, қурилиш материаллари ва чиқиндилар ҳаракатланишингизга ҳалақит беради. Кечаси ёки қишда бу йўллардан юришни хаёлга ҳам келтириб бўлмайди.\nБугун шаҳарда қурилаётган уйлар, офислар, умумий овқатланиш шохобчалари кўпайгани яхши албатта. Бироқ, шу каби объектлар ёки шахсий хонадонлар соҳибларининг жамоат ҳудудларини ўзбошимчалик билан бу тарзда ўзлаштириш киши таъбини хира қилади.\nМасалан, Фирдавсий, Исаев, Бухорий, Кошғарий ёки Шоҳруҳ кўчасида яшаётган уйлар эгалари пиёдалар йўлакчаси устидан болахона қуришган, йўлни тўсиб машинасини қўйишган. Ундайларнинг «мушугини пишт», дейдиган мутасадди йўқ. Ваҳоланки, “Йўл ҳаракати хавфсизлиги тўғрисида”ги қонунга кўра, айнан давлат идоралари вакиллари кўчалар, пиёдалар йўлакчаларини ободонлаштириши, назорат қилиши белгиланган. Баъзида мутасаддилар зиналар ёки пандус қуриш кераклиги ҳақида эслатиб туришади. Лекин улар давлат талабларига мос равишда қурилганми, йўқми, қайтиб текшириб кўришмайди.\nЙўлаклардаги бундай ноқулайликларни аввало, кексалар, ногиронлар ва болали оналар ҳис қилишади.\n– Пиёдалар йўлакчалари ва кўчалар қандай аҳволда эканини бир кўринг, – дейишди Беш чинор маҳалласи фуқаролари. – Тез кунда янги ўқув йили бошланади. Фарзандларимиз 29-мактабга қатнайди. Улар яна шу чанг, лой ва чуқурлардан юришадими? Кексалар дўконга чиқишга ҳам қўрқишади. Ушбу муаммо бўйиа мурожаат қилмаган идорамиз қолмади.\nБу кўчалар-ку, майли, шаҳарнинг тарихий ҳудудларидаги ҳолат бундан-да баттар.\n– Кўчалар ва пиёдалар йўлакчаларининг сатҳини кўтариш тарихий биноларнинг ташқи кўринишига салбий таъсир кўрсатади, – дея муаммонинг яна бир томонига эътибор қаратади Маданий мерос объектларини муҳофаза қилиш ва улардан фойдаланиш илмий-ишлаб чиқариш бош бошқармасининг Самарқанд ва Жиззах вилоятлари бўйича давлат инспекцияси раҳбари Майсара Набераева. – Уларнинг эстетик кўриниши йўқолади, биноларнинг умрини қисқартиради.\n– Ҳозир пиёдалар йўлакчаси ва кўчалар ҳолатининг инвентаризациясини олиб борувчи ишчи гуруҳ туздик, – дейди Самарқанд шаҳар ободонлаштириш бошқармаси бошлиғи Бобур Алиев. – Инвентаризация тугагач, аввало қонунни бузганларни огоҳлантирамиз, самара бўлмаса, ҳуқуқ-тартибот идоралари ва суд органлари орқали чора кўрамиз.\nАйни кунларда шаҳарнинг бош планини ишлаб чиқиш учун таклифлар йиғилмоқда. Уни тузишда мана шу муаммолар ҳам эътиборга олинишини истардик.\nКўрилган : 290\nФизика қонунларини шубҳа остига қўядиган ғайритабиий ҳайкаллар


07:17, 25.09.2021 // 149808\nЎзбекистоннинг қўшни беш давлат билан чегараларининг умумий узунлиги салкам 7100 километрни ташкил этади. Бунда Афғонистон билан чегара энг қисқа (143 километр) бўлса-да, нисбатан нотинчи, таъбир жоиз бўлса, энг ваҳималиси. 40 йилдан бери тинмаётган фуқаролар уруши бир томон, мамлакат ичкарисидаги турли қуролли гуруҳлар, наркотиклар билан боғлиқ вазият ҳамма вақт ҳушёрликка ундайди.\nҲайратон кўприги олдидаги ўзбекистонлик ҳарбий.\n«Толибон» ҳокимият тепасига ўрнашган бугунги кунларда Ўзбекистоннинг Афғонистон билан чегараси қандай қўриқланмоқда? Ўзбекистонга бирор-бир таҳдид борми? Чегарачиларнинг кайфияти қандай? «Дарё» мухбирлари шу каби саволларга жавоб топиш мақсадида мамлакат жанубида бўлиб, Ўзбекистонни Афғонистон билан боғлаб турувчи Ҳайратон кўпригидаги вазият ва чегарадаги ҳарбий қисмда яратилган шароитлар билан танишди.\nКўз олдимизда улуғвор Амударё, унинг нариги тарафида Афғонистон. Икки мамлакатни, уларнинг халқларини бирлаштирувчи ҳар турли кўринмас ришталар саноқсиз бўлса-да, жисман уларни Ҳайратон (хоҳланг, «Дўстлик» деб атанг) кўприги бир-бири билан боғлайди.\nАмударё. Контейнерларга тўла нариги соҳил — Афғонистон.\nҲайратон кўпригидан ўтиб, Ўзбекистонга кириб келаётган афғонистонликлар шундай сўзлар билан кутиб олинади.\n«Толибон» қудратга келган кейинги кунларда бу кўприк келажагини ортиқ ўз ватанида кўролмай қолган афғонистонликлар учун ташқи дунёга чиқиш дарвозасига айланди. Улар билан суҳбатлашарканмиз, аксари энди Афғонистонга қайтиш душвор эканини таъкидлайди, толибларнинг ўзгарганига, ўзгаришига ишонмаслигини айтади.\nЧегарадан ўтган афғонистонликлар.\nЧегарадан ўтган афғонистонлик аёллар.\nСўнг ўзимизнинг ҳарбийларимиздан сўраймиз: «Хавотирланасизми?». «Чегарадан ўтаётган бу афғонистонликлар учун хавотирланаман, лекин бу хавотирнинг бизнинг ҳудудимизга дахли йўқ», — дейди улардан бири. «Қизиқмисиз, йўлбарснинг олдидаги мушукдек гап-ку», — дейди ишонч билан бошқаси. «Аҳвол қандай бўлишидан қатъи назар, ҳушёр бўлишимиз керак», — тушунтиради учинчиси.\n«Менинг жанговар шайлигим, касбий маҳоратим, юқори интизомим Ватаним хавфсизлиги кафолатидир» — биз бир муддат туриб қолган, бош биносининг олдига Чингизхон таслим этолмаган буюк Жалолиддин Мангуберди бюсти ўрнатилган ҳарбий қисм ҳовлисида шундай шиорга кўзингиз тушади. Суҳбатлашмоқчи бўлганимиз ҳарбий, гарчи ҳеч нарса қилмай тургандек кўринса-да, иш ўрнини бошқа бир касбдоши эгалламагунча, саволингизга жавоб бермайди.\nАсли фарғоналик Ҳошимжон Худойбердиев ҳам ана шундай ҳушёр, «Ватанни асраш — ҳаётий бурчим» деб ҳисоблайдиган ҳарбий хизматчилардан. У ДХХ Чегара қўшинларида хизматни бошлаганига олти йилдан ошди; усти очиқ ҳарбий машина бортида туриб, буйруқ кутади. Ҳошимжон зенитчи, унга ЗU-23 зенит қурилмасини ишониб топширилган — мазкур қурилма ташқи томондан кирадиган вертолёт, самолёт ё душман ўқ отиш нуқталарини йўқ қилиш учун мўлжалланган.\nБаланд машинада тик туриб, сергак буйруқ кутиш ҳазилакам иш эмас. «От!» дейилган лаҳзадаёқ буйруқни бажариш керак. Лекин, не бахтки, бу қурилма фақат машғулотларда ишлатилган. «Ҳақиқий душман устига ўт очилган ҳолат бўлмаган», — дейди 26 ёшли ходим ҳарбийларга хос совуққонлик билан. Сен бўлса ичингда: «Ишқилиб, остонамизга душманнинг ҳеч қанақаси келмасин ҳам, бу қуроллардан ўт очишга ҳеч бир зарурат бўлмасин ҳам», дейсан, шуни сўрайсан.\n«Отам — деҳқон, онам — деҳқон. Болалигимдан ҳарбий бўлишни орзу қилганман — ким ҳам орзу қилмайди буни? Лекин ҳамма ҳам бу мақсад йўлида собитқадам бўлолмайди. Мактабда иқтидорли ўқувчилар сафида бўлганман. Кейин автомобиль йўллари коллежида таҳсил олдим. Одам ҳаракат қилса, ниятларига эришаверар экан», — дейди хушкайфият Ҳошимжон. У мана шу шарафли касби орқали топган ҳалол пулига уйланди, насиб бўлса, болаларини боқади. «Жуда яхши шароитли уй беришди», дейди, уйидан, оиласидан хотиржамлик ҳарбий учун муҳимлигини таъкидлаб.\nТошкент вилояти Бўстонлиқ туманидаги ҳарбий қисмларнинг бирида фаолият юритиб келган катта лейтенант Ҳусниддин Ҳакимов июлда оила қурганди. «Толибон» Афғонистондаги йирик вилоят марказларини бирин-кетин эгаллаб, эрта-индин Мозори-Шариф ва Кобул ҳам қулаши аён бўлиб қолгач, у жанубий сарҳадларни мустаҳкамлашга сафарбар этилган ҳарбий хизматчилар қатори Афғонистон билан чегарага ташланди.\n«Тан оламан, хизматни энди Афғонистон билан чегарада давом эттиришимни биринчи эшитганимда бироз қўрқув пайдо бўлди, ‘вазият қандай экан?’ деган ҳадик бор эди-да. Эндигини оила қурганим, рафиқам ҳам бир ойлик келинчак бўлгани боисми, унда ҳам қўрқув кучли эди. Аммо Ўзбекистон Қуролли Кучларининг жанговор тайёргарлиги юқори даражада бўлишини ич-ичимдан ҳис этиб, қўрқувни енгдим. Ўзимдаги қўрқувни енгиб, аёлимни ҳам тинчлантирдим», — дейди катта лейтенант.\nМузработдаги ҳарбий қисм манзаралари.\nҲусниддин Ҳакимов ҳозирда хизматни Сурхондарё вилояти Музработ туманининг Афғонистон билан чегарадош нуқтасидаги ҳарбий қисмда олиб бормоқда. Музработнинг ушбу ҳарбий қисм жойлашган ҳудуди Афғонистоннинг Балх вилояти Дали қишлоғи билан чегарадош — икки ҳудудни, бутун ўзбек—афғон чегарасида бўлгани каби, Амударё ажратиб туради. Катта лейтенантнинг маълум қилишича, «Толибон» томонидан биринчилардан бўлиб эгалланган ушбу қишлоқ ўта қашшоқ ва ривожланишдан жуда ортда қолган аҳоли пунктларидан ҳисобланади.\nЎзбекистонлик чегарачи. Унинг ортида — Афғонистон.\nАмударёнинг у томонида қашшоқлик ва нотинчлик, бу томонида эса барча шароитлари муҳайё қилинган ҳарбий шаҳарча. Шаҳарчада замонавий типда қурилган 40 хонадонли уй, барча имкониятларга эга болалар боғчаси, ҳарбий хизматчиларнинг оилалари учун тикувчилик, пазандачилик цехлари ва машғулотлар учун спорт заллари қурилиб, фойдаланишга топширилган. Хуллас, бари Ватан ҳимоячиси чегарани ортиқча ўй-хаёлларга берилмай қўриқлаши учун.\nҲарбий шаҳарчадаги турар жойлар.\nҲарбий шаҳарчадаги болалар боғчаси.\nҲарбий шаҳарчадаги тикувчилик цехи.\n«Толибон» шундоққина остонада байроқ кўтарганига қарамай, хавотирга асло ўрин йўқ. Чегара шу қадар қаттиқ қўриқланадики, ҳатто ёввойи ҳайвон чегара тўсиқларига тегиб кетса, ҳарбий қисмга сигнал келиб тушади. «Чегарага ‘ақлли’ кузатув камералари ўрнатилган бўлиб, улар ҳар қандай ҳаракатни — у хоҳ одам, хоҳ ҳайвон бўлсин — сезади», — дейди «Дарё» мухбири билан суҳбатлашган ҳарбий хизматчилардан бири.\nДастлаб, ўзи юқорида тан олганидек, хавотирга тушган бўлса-да, катта лейтенант Ҳусниддин Ҳакимов Афғонистонда миллионлар тақдирига таъсир кўрсатувчи бугунги воқеалар юз бераётган бир вақтда Тошкент вилоятидан Сурхондарёга сафарбар этилишини Ватан билдирган ишонч деб ҳисоблайди, бундан чин кўнгилдан фахрланади.\n«Афғонистонда ҳокимият толиблар қўлига ўтаётган таҳликали бир даврда Афғонистон билан бевосита чегара ҳудудда Ватанни қўриқлаш, айнан шу тарихий жараённинг бир бўлагига айланиш — мен учун шараф. Шундай шарафли вазифани бажариш учун имконият берган раҳбарларимга миннатдорлик билдираман», — дейди у.\nРасман 1982 йил майида очилган Ҳайратон кўприги қанчадан-қанча ҳарбийларни пенсияга кузатган. Шундай воқелик остонасида турган Нурхон Сафедов эса ҳарбий хизмат учун белгиланган йилларни ўтаб, пенсияга чиқиш вақти яқинлашаётганини ўйлагиси ҳам келмайди. Елкада қурол, тик қоматдаги ҳарбий атрофдаги ҳар бир ҳолатга синчков, ҳар қандай шубҳали ҳаракат камераларда қайд этилаётганида у аллақачон масалага ойдинлик киритиш учун ҳисобот бераётган бўлади.\n«2000 йилдан бери Ватан чегарасини қўриқлаб келаман. Ўтган йиллар давомида Ватанимиз сарҳадларини ёмон ниятли кимсалардан қўриқлаб, юрт тинчлиги учун кечаю кундуз тик оёқда, сергак ҳолда остонамизни ҳимоялаяпмиз. Бундай масъулиятли ишни бизга ишониб, елкамизга юклаган халқимиз ва давлатимиз раҳбарининг ишончини оқлаш учун ҳатто жонимизни ҳам беришга тайёрмиз», — дейди катта сержант Нурхон Сафедов.\nЧегарадан ўтадиган ҳар бир транспорт воситасига хлорли суюқлик билан ишлов берилади.\nҲайратон кўприги орқали афғон халқига ризқ-рўз етиб боради. Юкчилар буғдой, ун, ёғ олиб ўтади. Ёғоч-тахталар ҳам шу йўлдан ўтади. Мош, ловия, калава ип кабилар ҳам ҳамма вақт ўтиб келган. У томондан транзит шаклда гуруч, гўшт, картошка кириб келган (лекин чегарада бўлган кунларимиз Афғонистондан кириб келаётган юк машиналарининг аксари бўш эди).\nЧегара — бу фақат қуролли ҳужум ё ноқонуний кесиб ўтиш ҳолатларининг олдини олиш жойи эмас, уни фақат чегарачи қўриқламайди. Улар билан елкама-елка, масалан, божхоначилар ҳам бор. «Толибон» ҳокимиятни эгаллаган илк кунларда Ўзбекистон—Афғонистон чегарасидан юк ўтиши тўхтагани ҳақида хабарлар тарқалган эди. «Айритом» чегара божхона пости катта инспектори Фурқат Турдиқулов «Дарё» мухбирлари билан суҳбатда божхона фаолияти одатдаги тарзда давом этаётгани, юк машиналари ўтиб-қайтаётганини маълум қилди.\n«Чегара божхона постининг чиқиш йўналишида юкли автотранспорт воситалари орқали халқ эҳтиёжларидан келиб чиқиб озиқ-овқат маҳсулотлари, қишлоқ хўжалиги маҳсулотлари, ун маҳсулотлари Ўзбекистондан чиқиб кетяпти. Бундан ташқари, ҳар доимгидек бошқа давлатлардан Ўзбекистонга транзит орқали олиб ўтилаётган товарлар ҳам мавжуд. Бир кунда ўртача 50—55 та юкли транспорт воситаси ўтиб қайтяпти», — дейди у.\nСуҳбатдошнинг аниқлик киритишича, бир кунда 5—6 тагача ун ортилган юк ташувчи транспорт воситаси Афғонистонга ўтмоқда. «Битта машина юкхонаси сиғими 25 тонна бўлса, бу кунига 100—150 тонна ун ўтяпти, дегани», — янада аниқлик киритади Фурқат Турдиқулов. Айни кунда Афғонистондан Ўзбекистонга ўтаётган шахслар учун салкам ярим километрлик масофага транспорт хизмати йўлга қўйилган, чегарадан ўтган ҳар бир фуқаро божхона кўригига автомобилда олиб келинади.\n«Айритом» чегара божхона пости Санитария-эпидемиологик назорат пункти ходими Зуҳра Тожиеванинг сўзларига кўра, Ҳайратон кўприги орқали Ўзбекистонга бир кунда 300 нафар, кўпи билан 700—800 га яқин одам ўтади — шунда ҳам ё учинчи мамлакатга чиқиб кетиш учун авиачиптаси бўлган ёки Ўзбекистонда яшаш учун рухсатномаси бўлганлар ўтказилади. Уларнинг бари коронавирусга тест топширади — агар натижа манфий чиқса, муаммо йўқ, аммо мусбат чиқса, меҳмон ё ортга қайтарилади, ёки Ўзбекистонда даволанишга имкони етса, қолдирилади.\nКоронавирусга топширилган тест натижаларини олаётган афғонистонликлар.\nСанитария-эпидемиологик назорат пункти вакилининг таъкидлашича, афғонистонликларда ҳадик ва қўрқув жуда кучли экани яққол сезилиб туради. «Улар кўпинча Ўзбекистонга кириб келгач ҳам ортидан кимдир қуваётгандек саросимада бўлади. ‘Қўрқманг, сиз Ўзбекистондасиз’, деб тинчлантиришга ҳаракат қиламиз», — дейди у.\nАйни вақтда, Тожиеванинг қўшимча қилишича, уларнинг бари ўзбекистонликларга ҳавас қилишини бот-бот такрорлайди: «Биласизми, Ўзбекистонга кириб келаётган афғонистонликлар билан суҳбатлашсак, улар биз, ўзбекистонликларга ҳавас қилишини, шундай тинч, осойишта мамлакатда яшаш орзулари эканини айтади. ‘Қанийди, Ўзбекистон ҳукумати бизнинг ҳам шу ерда яшашимизга имкон берса, биз ҳам шу ерларда тинч-хотиржам яшасак, уй-жой қилиб, шу юртда қолсак’, дейишади».\nҚанийди,.. Афғонистон осойишта ва фаровон бир мамлакатга айланса!.. Чегарани тарк этарканмиз, фарғоналик чегарачи Ҳошимжоннинг зенит қурилмасини кўрган вақтимиз кўнглимиздан ўтган гапни такрорлаб қолдик: «Ишқилиб, остонамизга душманнинг ҳеч қанақаси келмасин, бу қуроллардан ўт очишга ҳеч бир зарурат бўлмасин!».\nРепортажни Мустаҳкам Тангриёрова, Отабек Қўлдошев ва Лайло Ҳайитова тайёрлади. Фотосуратлар муаллифи — Дилруҳ Исомиддинова ва Отабек Қўлдошев.\n13:54 Бугун // 95456\n22:36 Кеча // 63310\n23:38, 19.10.2021 // 62881\n19:33 Кеча // 62296


Диний маърифатнинг хусусияти\n18:37 / 18.10.2018 1347 pdf Ўқиш режими + -\n«Модомики, ақл ҳис қилиш доирасидаги илм билан чегараланар экан, ўша доирадан ташқаридаги олам – ғайбий оламнинг маълумотлари ҳақидаги илмни қандай қилиб оламиз?» деган савол пайдо бўлиши турган гап.\nМусулмонлар, аввало «Агар хабар нақл қиладиган бўлсанг, у тўғри бўлсин» деган қоидани ишга солганлар. Буни ақийда илми уламолари «содиқ хабар» дейдилар.\nАқоид илмининг машҳур намояндаларидан бўлган улуғ ватандошимиз Умар Насафий раҳматуллоҳи алайҳи ўзининг «Ақоиди Насафия» номли китобининг муқаддимасида қуйидагиларни ёзади:\n«Содиқ хабар икки турли бўлади.\nБиринчиси – ёлғонга келишиб олишларини тасаввур қилиб бўлмайдиган кўп одамлар тилидан собит бўлган хабар. Бу эса зарурий илмни вожиб қилади. Бунга ўтган замонларда ва узоқ юртларда ўтган подшоҳлар ҳақидаги илм киради.\nИккинчиси – пайғамбарнинг мўъжиза билан қўллаб-қувватланган хабари. Ўз навбатида, бу нарса далилли илмни вожиб қилади. У билан собит бўлган илм ўта ишончлиликда ва собитликда зурурат ила собит бўлган илмга тенг келади».\nШунинг учун ҳам мусулмонлар ўзларига етиб келган ҳар бир хабарнинг содиқлигини текшириб кўриш учун инсоният тарихида мисли кўрилмаган дақиқ қоидаларни ишлаб чиққанлар ва уларга оғишмай амал қилганлар.\nИсломда ақийда қилиб олинадиган тушунчалар Қуръони карим ва Пайғамбар соллаллоҳу алайҳи васалламнинг ўта ишончли ҳадиси шарифларидан олинади. Ҳар бир оят ва ҳадисни ўта ишончли, эътиқодли, адолатли, содиқ, хотираси кучли, тақводор одамлардан ёлғонга келишиб олишлари мумкин бўлмаган даражада кўп сонли кишилар ривоят қиладилар.\nҚуръони каримда ҳам, ҳадиси шарифда ҳам силсиланинг учи Пайғамбар соллаллоҳу алайҳи васалламга бориб тақалади. У зот дунёдаги энг ишончли, ростгўй, адолатли, тақводор, хотиралари кучли ва барча гўзал ахлоқлар соҳиби эканликларини дўст ҳам, душман ҳам бир овоздан тан олган.\nШунингдек, у зотнинг ўта содиқ хабарларни – оят ва ҳадисларни Аллоҳ таолодан фаришта орқали қабул қилиб олаётганларига ҳам минглаб дўсту душманлар шоҳид бўлиб турганлар.\nРасулуллоҳ соллаллоҳу алайҳи васалламнинг буюк ҳаётларининг бирор лаҳзаси ҳам дўсту душманнинг эътиборидан четда қолмаган. У зотнинг инсониятга қилган буюк хизматларини дўсту душман тан олган. Шунинг учун ҳам у зотдан нақл қилинган хабарларда заррача шак ёки шубҳа бўлиши мумкин эмас.\nИслом дини ва унинг пайғамбарини Аллоҳ таолонинг Ўзи юборганини ва Қуръони каримни ҳам Ўзи нозил қилганини ҳозирги замон илми аста-секин тасдиқлаб келмоқда. Энг муҳими, ҳозирги замон илми қанчалар уринса ҳам, Ислом ақийдасида келган собит ҳақиқатларнинг бирортасини инкор этиб, унинг ўрнига бошқани тақдим қила олгани йўқ.\nҲозирги замон илми Қуръони карим ва Пайғамбар соллаллоҳу алайҳи васалламнинг ҳадисларида келган ҳақиқатларни кун сайин кетма-кет тасдиқламоқда.\nҲозирда Маккаи Мукаррамадаги Робитатул Оламил Исломий ташкилоти қошида Қуръони карим ва Суннати набавиядаги илмий мўъжизалар муассасаси ишлаб турибди. Унда ҳозирги замон илмининг ояти карималар ва ҳадисларда келган маълумотларни тасдиқлаб қилган кашфиётлари жамланмоқда. Турли илмий муассасаларга уларда келган баъзи ҳақиқатларни текшириб кўриш ҳақида буюртмалар ҳам берилмоқда.\n“Мукаммал саодат йўли” китобидан\n«Ҳадис ва Ҳаёт» 8-жуз. Закот китоби\n15:21 / 18.10.2018 1729\nАллоҳдан қўрқиш (1- қисм)\n10:31 / 19.10.2018 3057\n6766 16:31 / 02.08.2017\nАллоҳ таолонинг гўзал исмлари ва сифатларини яхшилаб таниб олинганидан кейин ўша олиймақом исм ва сифатларга боғлиқ бир неча масалаларни ҳам батафсил тушуниб давоми...\n1097 13:50 / 19 апрель\nБу сифат Аллоҳ таолонинг зотида азалдан қоим бир сифат бўлиб, у билан У Зот амр қилувчи, наҳий қилувчи ва хабар берувчидир. У Зот у ила Ўз расулларига Қуръон, Таврот давоми...\n1735 13:00 / 04.03.2019\nФиқҳул акбарБизни соф ақидага йўллаган Аллоҳ таолога битмастуганмас ҳамду санолар бўлсин Бизга энг мукаммал ақидани баён қилиб берган Пайғамбаримизга саловоту давоми...\n4732 17:16 / 01.12.2016\n58983 11:58 / 10.10.2018\n72627 11:56 / 10.10.2018\n3258 14:48 / 30 март


Соғлиқни сақлаш вазирлиги тиббиёт ходимларининг бузилган ҳуқуқларини тиклади - Халқ сўзи\nСоғлиқни сақлаш вазирлиги тиббиёт ходимларининг бузилган ҳуқуқларини тиклади\n16:09 27 Февраль 2019 Жамият\nСоғлиқни сақлаш вазирлиги томонидан ходимларнинг меҳнат ҳуқуқлари қўпол равишда бузилган ҳолатлар аниқланиб, бартараф этилмоқда.\nМасалан, Ўзбекистон Республикаси Меҳнат кодексининг 237-моддасига мувофиқ ҳомиладор аёллар билан тузилган меҳнат шартномасини иш берувчининг ташаббусига кўра бекор қилиш тақиқланган бўлсада, И.Иргашев номли Тошкент шаҳар 4-сон клиник шифохонаси бош шифокорининг 2019 йил 26 январдаги 25-сонли буйруғига асосан ушбу шифохонанинг болалар реанимация бўлими ўриндош шифокори С.О. билан тузилган меҳнат шартномаси иш берувчининг ташаббуси билан Меҳнат кодексининг 100-моддаси иккинчи қисми 5-бандига кўра бекор қилинган. Ходимнинг вазирликка мурожаатини ўрганиш жараёнида Тошкент вилояти Зангиота туман тиббиёт бирлашмаси 16-сон қишлоқ оилавий поликлиникасининг берган маълумотномаси билан С.О.нинг ҳомиладор эканлиги факти ўз тасдиғини топди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\nШунга кўра, Соғлиқни сақлаш вазирининг тегишли буйруғига асосан И.Иргашев номли Тошкент шаҳар 4-сон клиник шифохонаси бош шифокорининг амалдаги қонун ҳужжатларига зид равишда чиқарилган буйруғи бекор қилиниб, врач С.О. аввалги ишига тикланди ҳамда мажбурий прогул вақти учун ҳақ тўлаб берилиши белгиланди.\nБундан ташқари, ходимнинг меҳнат ҳуқуқларини қўпол равишда бузган бош шифокорга нисбатан интизомий жазо чораси қўллаш масаласини қонунда белгиланган тартибда ҳал этиш Тошкент шаҳар соғлиқни сақлаш бошқармаси бошлиғи зиммасига юклатилди.\nШунингдек, яна бир ҳолат. Шаҳрисабз туман тиббиёт бирлашмаси бошлиғининг 2019 йил 24 январдаги 7т-сонли буйруғига асосан туғруқхона бўлими мудири Баҳром Кучаров иш берувчининг ташаббуси билан вақтинча шошилинч тез ёрдам бўлимига шифокор вазифасига ўтказилган. Бунда иш берувчи томонидан ходимдан розилик олинмаган. Ваҳоланки, Меҳнат кодексининг 93-моддасига кўра, вақтинча бошқа ишга ўтказишга ходим билан иш берувчи ўртасидаги келишув бўлган тақдирдагина йўқ қўйилади. Мазкур ҳолатда хам Соғлиқни сақлаш вазирининг тегишли буйруғи билан Баҳром Кучаров аввалги ишига тикланиши таьминланиб, ходимнинг ҳуқуқлари тўлиқ тикланди.\nШаҳрисабз туман тиббиёт бирлашмаси бошлиғига нисбатан эса вазир буйруғи билан Меҳнат кодексига мувофиқ ўртача ойлик иш ҳақининг ўттиз фоизи миқдорида жарима интизомий жазо чораси қўлланилди. Соғлиқни сақлаш вазирлиги томонидан нафақат аҳолига сифатли тиббий ёрдам кўрсатиш, балки ўз ходимларининг ҳуқуқларини ҳар қандай бузилишлардан ҳимоя қилиш, уларни турли тажовузлардан асраш учун бундан кейин ҳам барча қонун йўл қўядиган усуллардан фойдаланилади.


Қулоқчиннинг «додаси» чиқди – нақ 67 655 долларлик! - Terabayt.Uz\niPhone 11, iPhone 11 Pro ҳамда iPhone 11 Pro Max смартфонлари юқори сифатидан ташқари, баланд нархга ҳам эга. Шунга қарамасдан, бутун дунёда уларга талаб катта, Ўзбекистонда ҳам сотиб олиш мумкин. Лекин шунақалари борки...\nХулласи калом, турли гаджетлар ва аксессуарларнинг люкс-версияларини чиқарувчи Caviar компанияси яна бир ишга қўл урди. Яъни, Apple яқинда тақдим этган буткул симсиз AirPods Pro қулоқчинининг бир неча вариантлардаги қимматбаҳо талқинларини намойиш қилди.\nУларнинг энг зўри ягона нусхада ишлаб чиқарилган – қулоқчиннинг ҳам, ғилофининг ҳам корпуси 750 пробалик қуйма олтиндан ишланган! Нархи эса ундан ҳам зўр – 4 320 000 рублга тенг бўлиб, расмий курс бўйича бу 67 655,52 АҚШ долларига тўғри келади!\nМодификацияланган бу AirPods Pro, металлдан қилингани учун оригиналидан оғирроқ. Лекин ишлаб чиқарувчининг таъкидлашича, «заргарлик санъатининг ҳақиқий асарлари ёқимли вазминлиги билан ажралиб туради, бу эса тақинчоқнинг қимматбаҳо эканини таъкидлайди».\nОлтин корпусли Caviar AirPods Gold Edition вариантидан ташқари, компания яна корпуси ҳар хил рангдаги AirPods Pro версияларини ҳам таклиф этади. Уларнинг ғилофлари аллигатор (тимсоҳнинг бир тури) ҳамда питон (йирик бўғма илон) териси билан қопланган. Бу версиялардаги қулоқчинларнинг нархлари «атиги» 64 000 – 99 000 рубль (1 002,3 – 1 550,44 доллар) орасида.\nTerashop.uz интернет-дўконимизда эса, гарчи олтиндан ёки қимматбаҳо чармдан ишланган бўлмаса-да, айрим ишлаб чиқарувчиларнинг турли русумлардаги симли ва симсиз қулоқчинларини атиги 105 000 сўмдан бошланувчи нархлар асосида сотиб олиш имкони мавжуд.\nДарвоқе, ҳали AirPods Pro савдога чиқиб улгурмасидан туриб, хитойликлар унинг 40 долларлик клонини сота бошлашганидан хабарингиз бор-а? Яна бири эса...\n#Apple #Apple Airpods #Caviar #нархлар #симсиз аудио-қулоқчин #аксессуарлар #Apple AirPods Pro #Caviar AirPods Gold Edition


Наталья Зимянина: “Муҳаммад Солиҳ ҳаётимда учратган энг буюк инсонлардан бири” « Ўзбекистон Халқ Ҳаракати\n04 December 2019 - 7:00\nМен ҳуқуқ ҳимоячиси эмасман, бу йиғилишга унча мос келмайман. Биламанки, Муҳаммад Солиҳ буюк инсон, мен ўз ҳаётимда учратган энг буюк инсонлардан бири. Ва бу ерда унинг ҳаёт босқичлари ҳақида гапирилди. Мен Солиҳга шуни aйтмоқчиманки, бу ерда, Москвада унинг содиқ дўсти бор. Менинг Солиҳ билан танишишим тарихи эса жуда ажойиб, у даражада романтик-экзотик эмас, балким сиз учун қизиқарли бўлар. Мен чех тили бўйича мутахассисман, Чехословакияда вояга етганман. Кейин ҳам менинг бутун ҳаётим шу тил ва ушбу мамлакат билан боғлиқ бўлди. Мен мунтазам равишда Прага шахрига ёзги Богемистика курсларига борар эдим. Балки йигирма йил аввал, нечанчи йил эканлиги эсимда эмас, бу мактабга, француз, италян, американ қизлар билан гавжум бўлган шу халқаро мактабимизга кутилмаганда бир хушбичим йигит келди ва университетнинг бу ёзги мактаби ҳайратдан «йиқилди». Унинг кўриниши ўзгача эди!\nМен у ҳақда ҳеч нарсани билмас эдим. Албатта у фалсафий фикрлайдиган инсон. Солиҳнинг шеърлари барча тилларга ҳайратланарли даражада яхши таржима қилинади. Унинг тасвирлаши шу даражада аниқ ва европалик инсонга шу даражада кутилмаганки, хамма бир огиздан: “Буюк шоир келди!”,деди. Ва биз у билан мана шундай дўстлашдик… Кейин биз Москвада кўришганимизда мен албатта ҳайратда қолдим. Солиҳ қўнғироқ қилди ва: «Мен сеникига бораман», деди. Ва у келганда мен эшикни очдим, остонада эҳтимол Москванинг энг элит шоирлари бўлган ўнтача киши турарди!\nМен бунча “юлдузлар” сонидан довдираб қолдим: агар адашмасам булар Иван Жданов, Нина Скренко, Парщиков, Бунимовичлар эди. Улардан бири: «Битта Пригов етишмаяпти», деди ва шу пайт эшик қўнғироғи чалинди, «Мана Пригов ҳам келди», дейишди. Мен эшикни очдим, ҳақиқатдан ҳам у – эшик олдида Дмитрий Пригов турарди. Ўша пайтлари у жуда ҳам машхур шоир эди.\n«Вечерный клуб» газетаси шарҳловчиси, собиқ КПСС Марказий қўмитаси идеология секретари Михаил Зимяниннинг қизи


Эрта туриш. Набий алайҳиссаломнинг эрта туриш одатлари бўлган, тонгги азон вақтида уйғонганлар. Албатта, эрта туриш кун бўйи инсонга тетиклик ҳамда ишчанлик қобилиятини беради ҳамда ақлий фаолиятни яхшилайди. Баъзилар учун эрта туриш қийин туюлиши ёки иложи йўқдек кўриниши мумкин, лекин бу одатни кичик қадамлар, аста-секинлик билан шакллантириш мумкин. Бу эса ҳаётни сезиларли даражада яхшилаши исботланган.\nМеъёрида овқатланиш. Меъёрида овқатланиш Пайғамбаримиз соллаллоҳу алайҳи васалламнинг суннатларидандир. Йиллар давомида бир эмас, бир неча текширувларнинг натижаси – меъёрида овқатланишга одатланиш кўплаб хасталикларнинг олдини олишини тасдиқлаган. Инсон тўйиб эмас, балки 80% тўйгунига қадар овқатланиши мақсадга мувофиқ.\nСув истеъмол қилиш. Ҳадиси шарифда сувни катта эмас, кичик хўпламлар билан ичишга чорланади, акс ҳолда катта хўплаб ичишдан жигар шикастланиши мумкин, дейилади. Бу Пайғамбаримиз соллаллоҳу алайҳи васалламнинг сув ичишдаги суннатларидандир. Бугунги кунда илмий тадқиқотлар ҳам шуни таъкидлайдики, қисқа вақт ичида, бирданига кўп миқдорда сув ичиш жигарни зарарлашга олиб келади.\nРўза. Илмий тажрибалар шуни кўрсатдики, фақатгина егуликларнинг ўзи эмас, балки уни танаввул қилиш вақти ҳам инсон организмига таъсир қилар экан. Рўза тутиш Пайғамбаримиз соллаллоҳу алайҳи васалламнинг доимий одатлари бўлган, бу ишни фақатгина Рамазон ойида қилмаганлар. Инсон қанчалик кам овқат еса, унинг организми ҳазм қилишга шунчалик кам куч сарфлайди.\nХурмо. Хурмо – шундай маҳсулотки, ўзида бир неча фойдали элементларни жамлайди. Тўғри овқатланиш тарзини йўлга қўйган инсонлар, албатта бундай фойдали маҳсулотлар ҳақида биладилар. Хурмо эса улардан биридир. Ушбу мева инсон организмида қанд даражасини нормаллаштиради. Қондаги холестерин миқдорини камайтиради, юрак билан боғлиқ муаммоларнинг олдини олади.\nДоимий ҳаракатда бўлиш (фаоллик). Исломнинг 5 арконларининг 3 таси жисмоний фаолликни талаб этади. Намоз – биринчи навбатдаги жисмоний ҳаракат кўринишидир, ҳажга бориш ҳамда рўза тутиш шулар жумласидандир. Пайғамбаримиз доимий ҳаракатда бўлганлар ҳамда саломатликни мустаҳкамлаш мақсадида сузиш, чавандозлик, мерганлик билан шуғулланганлар.\nАлбатта, Пайғамбаримиз соллаллоҳу алайҳи васалламнинг суннатлари саломатлик борасидаги муҳим тавсиялардир.\nКиритилди: 10:30 13.10.2018. Ўқилди: 623 марта. Фикрлар сони: 0 та.


Ҳамкасблар ҳурматини қандай қозониш мумкин? | Nigoh.uz\nHome Gurung Ҳамкасблар ҳурматини қандай қозониш мумкин?\non: 04.11.2017 In: Gurung, Saralangan\nИшда шахсий муносабатлар жуда катта аҳамиятга эга. Сиз учун ҳамкасбларнинг ҳурматини қозониш ва обрў-эътиборни ўзгартиришга ёрдам берадиган бир неча маслаҳатларни тўпладик.\nҲар доим обрўйингизни сақланг\nБу фақат орасталик билан ҳаракатланиш ва омма орасида ўзини тутишни билишнигина англатмайди. Ҳар қандай вазиятларда ҳам ўзини муносиб равишда тутиш, бошқа одамларга хушмуомалалик билан муносабатда бўлиш ва уларни ҳурмат қилиш зарур.\nҲозирги замонда яхши муомала тарзи нимаси биландир эскирган ва фойдасиз ҳисобланади. Лекин аслида бу бутунлай бошқача. Агар сиз юқорида айтилган фазилатларга эга бўлсангиз, унда сурбет, ўзига бино қўйган ва ўз фикрини агрессивлик билан айтувчи одамлар орасида ажралиб турасиз.\nАтрофингиздаги одамларни ҳурмат қилинг\nАгар сиз бошқа одамларга ижобий муносабатда бўлсангиз, одамлар сизнинг борлигингиздан хурсанд бўлади. Улар сизнинг гапларингизга қулоқ солади ва ҳурмат қилади.\nҲурмат кўрсатиш – бу сиз ҳар қандай муомалага кўнишингиз керак дегани эмас. Бу ўз худбинлигингиз қадр- қимматингиздан устун келишига ва обрўйингизнинг тушишига йўл қўймаслик дегани. Баъзан, ҳатто агар ҳақиқат сиз томонда бўлса ҳам, ҳақлигингизни охиригача исботлаш шарт эмас.\nБошқалар ҳамма нарсага осон эришади деб ўйламанг\nҲатто машҳур одамларнинг ҳам ҳаммага таниш бўлган ўз ҳаётий муаммолари бор. Муваффақиятли ҳамкасбингизнинг ҳеч қандай ташвишлари йўқ ва унга ҳамма нарсада омад ёрдам беради деб ўйламанг. Биз ҳаммамиз ҳам ўз мақсадларимизга эришиш ёки бошқа одамларнинг мақтовларига сазовор бўлиш учун тиришиб ишлаймиз.\nЎз ҳаётингизнинг эгаси бўлинг\nСизнинг майда-чуйдаларга қайғуриш одатингиз йўқ бўлса ҳам, ҳаёт ҳар доим ҳам енгил ва ташвишсиз бўлавермайди. Қийинчиликларни қандай енгишингиз саломатлигингиздан тортиб то обрў-эътиборингиз ва бошқа одамлар билан бўлган муносабатларингизгача бўлган ҳамма нарсага таъсир кўрсатади.\nҲаётингизга бўлган жавобгарликни ўз зиммангизга олинг. Ўзингизни қўлга олинг, келажакни олдиндан режалаштиринг, вазиятларга мослашишни ўрганинг ва эпчилликни йўқотманг.\nМанба: Daryo >>> “Layfxaker”